Jazeman yakin pengalamannya bantu pusingan ketiga ELMS di Monza

KUALA LUMPUR, 8 Jun - Walaupun hanya menjadi pelumba simpanan buat pasukan Jota Sport pada perlumbaan ‘24 Hours of Le Mans’ di Litar de la Sarthe, Perancis pada hujung minggu ini Jazeman Jaafar tetap menganggapnya sebagai pengalaman berharga.Jazeman, bekas pelumba ujian Formula Satu (F1) optimis pengalaman yang dimilikinya akan membantu beliau untuk pusingan ketiga European Le Mans Series (ELMS) di Monza, Itali pada 3 Julai.

"Menjadi pelumba simpanan untuk perlumbaan yang berprestij di dunia ini, adalah peluang terbaik dan saya berdoa ia akan menjadi sandaran untuk saya kembali kepada perlumbaan Le Mans 24 jam pada tahun depan.

"Kami juga akan bersaing untuk kategori Pro-Am Le Mans Prototype 2 (LMP2) seterusnya di kategori Le Mans Prototype 2 (LMP2)," kata Jazemanmenerusi rakaman klip video hari ini.Bekas pelumba ujian F1 Mercedes itu pernah beraksi di Kejuaraan Endurance Dunia (WEC) dan Asia Le Mans Series.Jazeman juga pernah meraih pencapaian yang positif dengan memperoleh tempat ketiga bagi perlumbaan WEC pada tahun 2021. - BERNAMA


Tewaskan UAE, peluang Australia ke Piala Dunia semakin cerah

DOHA, 8 Jun - Peluang Australia untuk menyertai kejohanan berprestij Piala Dunia 2022 di Qatar kini semakin cerah selepas menewaskan Emiriah Arab Bersatu (UAE), 2-1.Dalam perlawanan tersebut, Ajdin Hrustic muncul wira buat skuad Socceroos apabila meledak gol kemenangan pasukannya.Aksi pusingan keempat kelayakan Piala Dunia yang berlangsung di Stadium Al-Rayyan itu berlangsung sengit dengan Australia terlebih dahulu mendapatkan jaringan awal pada minit ke-53 menerusi Jackson Irvine.Tekanan mula dirasai UAE apabila mengatur lebih banyak serangan dan hasilnya gol penyamaan berjaya diperoleh menerusi Caio Canedo pada minit ke-57.

(Pemain tengah Australia, Ajdin Hrustic (tengah) meraikan jaringan kedua pasukannya pada perlawanan kelayakan Piala Dunia 2022 menentang UAE/AFP)

Pada minit ke-84, Hrustic menjadi wira buat Australia apabila berjaya menjaringkan gol dan mengesahkan kemenangan pasukannya.Kekalahan UAE itu menyebabkan pasukan tersebut terlepas peluang untuk melangkah ke Piala Dunia 2022 di Qatar.Selepas ini, Australia dijadual menentang Peru dalam perlawanan penentuan di antara benua di venue yang sama pada Isnin depan. -AFP


Liga Negara Eropah: England dan Jerman terikat 1-1

MUNICH, 8 Jun - Kapten pasukan England, Harry Kane menjaringkan gol antarabangsanya ke-50 untuk mengikat Jerman 1-1 di Allianz Arena pada saingan Liga Negara Eropah.Gol penyerang Tottenham Hotspur itu hadir pada lewat permainan menerusi sepakan penalti.Keputusan itu menyaksikan Jerman menduduki tangga ke-3 kumpulan C, meraih 2 mata daripada 2 perlawanan.Manakala England di kedudukan tercorot dengan 1 mata.Itali pula melonjak ke tangga teratas selepas menewaskan Hungary 2-1.

(Penyerang England, Harry Kane menjaringkan gol penyamaan melalui sepakan penalti pada aksi Liga Negara Eropah di antara England menentang Jerman/AFP)

Skuad Azzurri kini mengumpul 4 mata manakala Hungary di tempat kedua dengan 3 mata.Dalam saingan kumpulan I pula, Turki membelasah Lithuania 6-0 di tempat lawan.Ia sekali gus membolehkan ia memimpin kedudukan carta, mengutip 6 mata.Luxembourg pula menundukkan Faroe Islands 1-0, untuk menghuni tangga kedua, namun berkongsi mata dengan Turki.Manakala Faroe Islands dan Lithuania masing-masing di kedudukan tercorot tanpa sebarang mata. - AFP


Gilap bakat muda, MGJA dan UiTM tubuhkan akademi sukan golf

SHAH ALAM, 8 Jun- Persatuan Golf Junior Malaysia (MGJA) berhasrat mewujudkan kerangka program Akademi Golf Malaysia Universiti Teknologi Mara (UiTM) dalam usaha melahirkan pemain berkualiti dalam bidang sukan dan akademik.Presiden MGJA, Datuk Seri Dr Irmohizam Ibrahim berkata kerjasama antara MGJA dan Fakulti Sains Sukan dan Rekreasi (FSR) UiTM itu menerusi kemahiran serta kepakaran yang dimiliki oleh mereka mampu melahirkan pemain golf profesional mewakili negara seperti yang dilakukan oleh Australia, Korea dan Thailand."Bukan sahaja bermain tetapi kaedah 'fitting' seharusnya juga dijadikan teras kemahiran-kemahiran 'hard skill', 'soft skill' dan multiskilling dan juga 'skill set' harus diketengahkan di akademi inshallah dalam proses perbincangan dengan pihak Fakulti Sains Sukan dan Rekreasi insya-Allah," kata Dr Irmohizam pada sidang media selepas majlis menandatangani perjanjian persefahaman (MoU) antara MGJA dan Fakulti Sains Sukan dan Rekreasi (FSR) di Uitm Shah Alam.

Bagi Naib Canselor UITM, Profesor Datuk Dr Roziah Mohd Janor penubuhan akademi itu dijangka dilaksanakan dalam tempoh dua tahun selepas mendapat ketetapan daripada Kementerian Pengajian Tinggi (KPT) serta Kementerian Belia dan Sukan (KBS)."Tapi setakat ini kita belum ada apa-apa perbincangan di peringkat majlis eksekutif kami. Apa pun kami akan bawa inisiatif hasrat MGJA ini melalui satu kertas kerja yang mantap daripada FSR sendiri untuk dimajukan kepada Majlis Eksekutif UITM," kata Dr Roziah kepada pemberita RTM.


Hairie Mahmad sasar pertahan pingat emas Sukan Sea edisi akan datang

BANGI, 8 Jun- Atlet Muay Thai negara, Muhammad Hairie Mahmad berhasrat akan mempertahankan pingat emasnya di Sukan Sea dan kejohanan dunia tahun hadapan.Dengan pencapaian yang diperoleh di pentas dunia baru-baru ini dalam kategori 45kg lelaki bawah 23 tahun menjadikannya lebih fokus bersemangat untuk mengulangi kejayaan tersebut.Beliau turut menyatakan kesyukuran kerana mampu bertarung dengan baik walaupun mengalami sedikit kecederaan."Permainan set akhir itu saya dah cedera, dah sakit tapi saya tak tahu lah nak cakap macam mana mungkin semangat, saya bertahan lepas itu alhamdulillah menang," kata Hairie ketika menghadiri majlis penyampaian amanat Kem Latihan Atlet WiPers SUKMA 2022 di Universiti Kebangsaan Malaysia.

(Atlet Muay Thai negara, Muhammad Hairie Mahmad menjelaskan impiannya untuk mempertahankan takhta juara untukacara Muay Thai pada Sukan Sea edisi akan datang)

Hairie merupakan atlet Muay Thai pertama menghadiahkan emas buat Malaysia dengan menewaskan wakil tuan rumah, Ahmed Aldhaheri 29-28.Skuad Muay Thai negara mencipta kejayaan gemilang apabila berjaya membawa pulang tiga pingat emas, satu perak dan satu gangsa di Kejohanan Muay Thai Dunia IFMA 2022 di Emiriah Arab Bersatu (UAE) baru-baru ini.


Skuad Harimau Malaya sedia beraksi malam esok

SUBANG, 7 Jun - Skuad Harimau Malaya perlu memulakan kempen dengan nada kemenangan apabila turun pada aksi pembuka tirai Kumpulan E dengan menentang Turkmenistan malam esok dalam pusingan kelayakan Piala Asia 2023. Ketua jurulatih, Kim Pan-Gon menegaskan anak buahnya sudah bersedia sepenuhnya untuk menggalas misi penting tersebut di Stadium Nasional Bukit Jalil.Menurut Pan Gon, beliau yakin pemain Harimau Malaya akan mempamer aksi terbaik dalam usaha untuk memastikan kemenangan sulung tidak terlepas daripada genggaman.

"Kami berusaha untuk memenangi perlawanan ini. Kami sedaya ucapa untuk mengawal situasi permainan tersebut untuk memenangnya mengikut arahan perlawanan yang diberikan," kata Pan-Gon di sini. Pengendali dari Korea Selatan itu juga menjelaskan Malaysia telah pun membuat analisis terperinci mengenai corak permainan lawan mereka.Juga dia percaya pasukannya dapat mencapai misi mengutip tujuh mata bagi melayakkan diri ke pusingan akhir Piala Asia tahun hadapan.


Saiz kontinjen Malaysia ke Birmingham diketahui minggu depan

KUALA LUMPUR, 7 Jun- Jumlah sebenar anggota kontinjen Malaysia ke Sukan Komanwel Birmingham 2022 bermula 28 Julai hingga 8 Ogos ini akan diketahui pada minggu depan dengan kira-kira 130 atlet negara bakal beraksi di temasya berkenaan.Presiden Majlis Olimpik Malaysia (MOM) Tan Sri Mohamad Norza Zakaria berkata perkara itu akan diputuskan selepas mesyuarat Jawatankuasa Pemilihan pada 14 Jun, diikuti bengkel bersama pengurus pasukan dua hari kemudian.“Kita menerima kuota sebanyak 92 atlet, kita harus membuat keputusan dan memilih sukan-sukan yang kita mahu hantar. Kita juga mempunyai beberapa atlet yang telah layak melalui kejohanan kelayakan,” katanya selepas mesyuarat Lembaga Eksekutif MOM di Wisma OCM, hari ini.Antara sukan yang telah melayakkan diri menerusi kejohanan kelayakan adalah ragbi yang merangkumi 13 atlet, ping pong (8), angkat berat (7) serta sembilan atlet para, selain dua slot tambahan untuk atlet terjun negara iaitu Jellson Jabillin dan Nur Dhabitah Sabri.Kontinjen Malaysia kali ini sedikit berkurangan berbanding purata 170 atlet sebelum ini memandangkan tuan rumah mengurangkan jumlah acara dipertandingkan termasuk mengenepikan acara menembak dan memanah.Selain itu, skuad hoki lelaki tidak menyertai Komanwel kali ini kerana mahu memberikan tumpuan kepada Piala Asia di Jakarta baru-baru ini dan Sukan Asia Hangzhou 2022 yang masing-masing menawarkan tiket ke Piala Dunia 2023 dan Sukan Olimpik Paris 2024.

(Presiden Majlis Olimpik Malaysia (MOM), Tan Sri Mohamad Norza Zakaria)

Namun, Sukan Asia yang dijadualkan bermula 10 hingga 25 September ini ditangguh sehingga satu tarikh yang akan diputuskan kelak berikutan peningkatan kes COVID-19 di China.Mohamad Norza berkata sehingga ini, pihaknya belum menerima sebarang makluman mengenai tarikh baharu temasya tersebut daripada Jawatankuasa Olimpik Asia dan China.


Sukan SEA 2027: Lokasi ditentukan selepas perbincangan dengan kerajaan

KUALA LUMPUR, 7 Jun- Tumpuan penganjuran Sukan SEA Malaysia 2027 di ibu negara atau turut melibatkan negeri lain akan diputuskan dalam masa terdekat, kata Presiden Majlis Olimpik Malaysia (MOM) Tan Sri Mohamad Norza Zakaria.Beliau berkata perincian mengenai perancangan berkenaan hanya dapat diputuskan selepas perjumpaan bersama dengan Perdana Menteri Datuk Seri Ismail Sabri Yaakob dan Menteri Belia dan Sukan Datuk Seri Ahmad Faizal Azumu.Beliau berkata ia termasuk kemungkinan temasya dwitahunan itu hanya diadakan di sekitar ibu negara seperti sebelum ini atau peluang turut akan diberikan kepada negeri lain untuk menjadi penganjur bersama.“Negara mempunyai kemudahan lengkap untuk menganjurkan Sukan SEA tetapi sama ada mahu sebahagian daripada temasya dwitahunan itu diadakan di luar Kuala Lumpur dan membantu negeri-negeri lain membangunkan infrastruktur, ia memerlukan keputusan bersama kerajaan pusat dan negeri.“Sesetengah negeri mungkin berkata mereka juga mempunyai kemudahan sedia ada yang boleh diubah suai bagi menghoskan acara sukan peringkat Sukan SEA,” katanya selepas mesyuarat Lembaga Eksekutif MOM di Wisma OCM, di sini hari ini.Mengulas lanjut, Mohamad Norza berkata pihaknya juga perlu membincangkan dengan teliti mengenai persediaan kontinjen negara yang dapat memberikan keputusan yang baik buat negara pada temasya berkenaan.Malaysia pernah menjadi tuan rumah Sukan SEA yang sebelum ini dikenali sebagai Sukan Semenanjung Asia Tenggara (SEAP), sebanyak enam kali - 1965, 1971, 1977, 1989, 2001 dan 2017 dengan kesemua edisi itu dianjurkan di Kuala Lumpur.Sementara itu, Mohamad Norza berkata setakat ini tiada kes doping membabitkan atlet Malaysia di Sukan SEA Vietnam yang berlangsung dari 12 hingga 23 Mei lepas.

Beliau berkata senarai sukan bagi edisi seterusnya di Kemboja yang bermula 5 hingga 16 Mei depan akan diputuskan ketika mesyuarat Persekutuan Sukan SEA bermula 2 hingga 3 Julai ini di Phnom Penh.“Ketua Kontinjen (CDM) Datuk Nur Azmi Ahmad akan mengadakan mesyuarat post-mortem bersama semua pengurus pasukan untuk menyiapkan laporan CDM dalam tempoh terdekat. Penyenaraian jumlah acara sukan pada Sukan SEA 2027 nanti adalah juga berdasarkan maklum balas persatuan sukan kebangsaan,” katanya.


Seorang pemain KUFC direhatkan

KELANTAN, 7 Jun - Kelantan United Football Club (KUFC) merehatkan seorang pemain pasukannya yang didakwa terbabit dalam kes rogol remaja bawah umur.Ketua Pegawai Operasinya, Wan Mohd Zul Ikman berkata pemain itu direhatkan daripada menyertai sesi latihan dan perlawanan Liga Premier sehingga dimaklumkan kelak.Menurut Wan Mohd Zul langkah itu diambil susulan dakwaan pelakuan tidak bermoral yang tular di media sosial yang dikaitkan dengan pemain berkenaan.Kelab dari Pantai Timur itu juga menegaskan mereka sentiasa mendukung undang-undang negara dan tidak bertolak ansur dengan sebarang pelakuan tidak bermoral oleh mana-mana pihak dalam kelab mereka.

Tambahnya, KUFC juga berpegang kepada prinsip 'seorang itu masih tidak bersalah sehingga dibuktikan bersalah', namun jika didapati bersalah, satu tindakan akan diambil mengikut peruntukan undang-undang dan terma yang dipersetujui dalam kontrak.Sebelum ini, media melaporkan pemain berusia 28 tahun itu ditahan di Jalan Pantai Cahaya Bulan susulan laporan polis yang dibuat terhadapnya.Pemain itu bagaimanapun dibebaskan dengan jaminan polis selepas tempoh tahanan remannya tamat pada 3 Jun lepas kertas siasatan terhadapnya pula akan dirujuk kepada Timbalan Pendakwa Raya dalam masa terdekat.


MotoGP Catalonia: Quartararo muncul juara, kukuh kedudukan pendahulu

(Pelumba Sepanyol Aprilia, Aleix Espargaro (Kiri) dan pelumba Sepanyol Ducati Pramac, Jorge Martin bersaing semasa Moto Grand Prix de Catalunya di Litar Catalunya semalam/FOTO Pau Barrena AFP)

BARCELONA, 6 Jun - Juara dunia, Fabio Quartararo kembali menggegar litar apabila muncul juara perlumbaan di Catalonia.Kemenangan kedua untuk musim kali ini sekali gus mengukuhkan kedudukannya selaku pendahulu kejuaraan.Bagaimanapun, kemenangan pelumba Perancis turut dibantu kesilapan pencabar terdekatnya, Aleix Espargaro.Bermula di petak hadapan, Espargaro melakukan kesilapan dan kesempatan dimanfaatkan Quartararo untuk memintas.Kelebihan tidak disia-siakan pelumba berusia 23 tahun itu untuk memimpin saingan sehingga tamat perlumbaan.

(Pelumba Yamaha Perancis, Fabio Quartararo bersaing semasa Moto Grand Prix de Catalunya di Litar de Catalunya semalam di Montmelo, Barcelona./FOTO LLUIS GENE AFP)

Espargaro yang berpeluang muncul naib juara sekali lagi melakukan kesilapan apabila tersilap membuat kiraan pusingan.Pelumba Sepanyol itu meraikan kejayaan terlalu awal sebelum menyedari perlumbaan masih berbaki satu pusingan lagi.Akibat kesilapan itu, dua pelumba Ducati Primac, Jorge Martin dan Johann masing-masing berjaya merampas tempat kedua dan ketiga.Kemenangan Quartararo itu membolehkannya melebarkan jurang kepada 22 mata mengatasi Espargaro selepas sembilan pusingan.


Piala Asia 2023: Skuad Harimau Malaya sedia hadapi Turkmenistan

KELANA JAYA, 6 Jun - Malaysia akan memulakan saingan kumpulan E menentang Turkmenistan pada Rabu ini.Kelebihan saiz fizikal pemain yang dimiliki pasukan lawan, tidak menggentarkan barisan pemain negara.Bagi pemain pertahanan kebangsaan, Dominic Tan, dia yakin pemain negara turut mempunyai kelebihan yang boleh dimanfaatkan pada pertemuan di stadium Nasional Bukit Jalil itu nanti."Fizikal pasukan Turkmenistan mungkin lebih besar, tidak dinafikan itu kekuatan mereka dan setiap pasukan mempunyai kekuatan masing-masing," kata Dominic.

(Sesi latihan rasmi skuad Harimau Malaya di Wisma FAM, Kelana Jaya, menjelang perlawanan pertama Kumpulan E, Pusingan Akhir Kelayakan Piala Asia 2023 menentang Turkmenistan, pada Rabu, 9.00 malam/FOTO FB FAM)

Dominic juga optimis ketua jurulatih, Kim Pan Gon sudah mempunyai ramuan tersendiri bagi menghadapi pasukan di rangking ke-134 dunia itu.Ini ditambah dengan dua perlawanan persahabatan terakhir yang berpihak kepada Harimau Malaya.Dominic percaya pasukanya berada dalam tahap terbaik untuk perlawanan pertama nanti.


Jangan lena Harimau Malaya - Hamidin

KUALA LUMPUR, 6 Jun- Harimau Malaya diingatkan untuk tidak lena dan terbuai dengan pujian dalam misi memburu slot ke Piala Asia 2023.Perkara tersebut ditegaskan Presiden Persatuan Bolasepak Malaysia (FAM), Datuk Hamidin Mohd Amin, susulan kejayaan skuad negara berjaya memperoleh kemenangan menerusi dua perlawanan persahabatan antarabangsa Tier 1 iaitu Brunei Darussalam dan Hong Kong baru-baru ini.“Kemenangan ke atas Brunei dan Hong Kong adalah permulaan baik kepada persiapan kita, namun ia tidak bermakna jika kita tidak lakukan yang lebih baik di pertembungan sebenar.“Saya ingatkan pemain untuk tidak lena dibuai dengan sanjungan dan pujian, sebaliknya jadikan ia inspirasi untuk terus melawan. Dalam kita dipuji, tidak kurang juga ada yang mengkritik maka terus jadikan pertembungan ini untuk medan membuktikan kemampuan masing-masing," kata Hamidin selepas mengadakan pertemuan dengan para pemain, barisan kejurulatihan dan pegawai pasukan menjelang saingan Kumpulan E, Pusingan Akhir Kelayakan Piala Asia 2023 di Stadium Nasional Bukit Jalil.

(Presiden FAM, Datuk Hamidin Mohd Amin sempat meluangkan masa bersama skuad Harimau Malaya hari ini/FBFAM)

Tambah beliau, semua pemain perlu segera memperbaiki kelemahan dan jangan memandang rendah pasukan lawan.Harimau Malaya dibawah bimbingan Kim Pan Gon akan menghadapi tugasan lebih penting dalam Kelayakan Piala Asia 2023 bermula Rabu menentang Turkmenistan disusuli Bahrain pada 11 Jun dan Bangladesh pada 14 Jun.Jika skuad negara berjaya muncul sebagai juara kumpulan atau menjadi antara lima pasukan di tempat kedua terbaik pada saingan kelayakan ia sekali gus bakal menamatkan penantian lebih 40 tahun untuk layak secara merit ke Piala Asia sejak edisi 1980 yang berlangsung di Kuwait.


Legenda badminton negara, Foo Kok Keong kini bergelar Datuk

KUALA LUMPUR, 6 Jun- Sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, bekas legenda badminton negara, Foo Kok Keong menerima Darjah Kebesaran Panglima Jasa Negara (PJN) yang membawa gelaran 'Datuk'.Datuk Foo Kok Keong merupakan pemain pertama negara yang merangkul gelaran pemain nombor satu dunia sewaktu sistem rangking mula diperkenalkan oleh Persekutuan Badminton Antarabangsa sekitar tahun 1980an."Saya sangat gembira. Sudah sekian lama dan kini mendapat gelaran ini daripada Yang di-Pertuan Agong. Sekurang-kurangnya, saya mendapat penghargaan sebagai atlet. Pemain sekarang kena bekerja keras kerana banyak negara kini sedang meningkat naik. Ketika ini tahap permainan sudah berbeza, bukan senang lagi," kata Foo Kok Keong kepada pemberita RTM selepas menerima anugerah tersebut di Istana Negara.

(Datuk Foo Kok Keong ditemu bual RTM selepas istiadat pengurniaan Darjah Kebesaran Panglima Jasa Negara (PJN)sempena hari keputeraan SPB Yang di-Pertuan Agong)

Bekas pemain yang bergelar nombor satu dunia pada 1991 itu telah menyumbang kepada arena sukan badminton negara dari 1982 sehingga 1994.Beliau mula mencipta nama selepas muncul juara kebangsaan pada tahun 1984.Sepanjang kariernya, Datuk Foo Kok Keong telah merangkul pelbagai kejuaraan termasuk Piala Thomas, Sukan Asia dan Sukan Sea.Pada tahun 1994 beliau menggantung raket dan mula menceburi bidang perniagaan.Beliau juga pernah melancarkan buku autobiografinya bertajuk 'Never Ever Give Up' pada 2016.

Seramai 1,021 individu dikurnia Darjah Kebesaran, Bintang dan Pingat Persekutuan 2022 bersempena Ulang Tahun Hari Keputeraan Rasmi Yang di-Pertuan Agong.Mendahului senarai penerima, adalah Bekas Panglima Angkatan Tentera, Jeneral Tan Sri (Bersara) Mohamed Hashim Mohd Ali dengan dikurniakan darjah kebesaran Seri Setia Mahkota (SSM) yang membawa gelaran ‘Tun’. 18 individu menerima darjah kebesaran Panglima Setia Mahkota (PSM) yang membawa gelaran ‘Tan Sri’. Tiga pegawai kanan perkhidmatan awam yang menerima PSM ialah Pengerusi Suruhanjaya Perkhidmatan Pendidikan, Datuk Seri Dr Mazlan Yusoff, Pengerusi Suruhanjaya Pilihan Raya (SPR), Datuk Abdul Ghani Salleh dan Setiausaha Kerajaan Negeri Johor, Datuk Dr Azmi Rohani.Sementara itu, Pengerusi Jemaah Tertinggi Badan Kebajikan Keluarga Angkatan Tentera (Bakat), Datuk Tengku Muhaini Sultan Haji Ahmad Shah Al-Musta’in Billah merupakan antara 23 penerima Darjah Kebesaran Panglima Jasa Negara (PJN) yang membawa gelaran ‘Datuk’.


Piala Asia B-23 2022: Tewas kepada Thailand, Malaysia akur pulang awal

TASHKENT, 6 Jun- Skuad Bawah 23 kebangsaan terpaksa pulang lebih awal selepas tumpas 0-3 kepada Thailand, pada aksi kedua Kumpulan C Kejohanan Piala Asia B-23 2022 di Uzbekistan.Ia merupakan kekalahan kedua berturut-turut dialami anak buah Brad Maloney selepas dibelasah 1-4 oleh juara bertahan, Korea Selatan, Khamis lepas.Sekaligus menutup peluang mereka untuk mengulangi pencapaian terbaik dengan layak ke suku akhir pada edisi 2018.Dua gol Thailand disumbang penyerang, Suphanat Mueanta pada minit ke-23 dan 73.Manakala Channarong Promsrikaew menambah satu lagi gol pada minit ke-69.

(Aksi Malaysia menentang Thailand di Tashkent / Foto FAM)

Sementara itu, pada satu lagi aksi Kumpulan C, Vietnam mengikat Korea Selatan 1-1.Thailand yang memiliki kelebihan perbezaan jaringan memintas Korea Selatan untuk memimpin Kumpulan C biarpun berkongsi empat mata diikuti Vietnam dengan dua mata dan Malaysia pula di tangga tercorot tanpa sebarang mata.


Wales lakar sejarah mara ke Piala Dunia

CARDIFF, 6 Jun- Gareth Bale memimpin Wales ke Piala Dunia buat julung kali sejak 1958 dengan menumpaskan Ukraine 1-0 di Cardiff malam tadi.Gol tunggal Wales itu, hasil jaringan kapten pelawat Andriy Yarmolenko yang tertampan bola sepakan percuma Bale ke gawang sendiri.Terdahulu, setengah jam pertama perlawanan menyaksikan aksi berlangsung hambar dengan kedua-dua pasukan beraksi dengan penuh berhati-hati.Selepas rehat, Ukraine tampil dengan permainan lebih bertenaga dengan muncul dominasi namun gagal menterjemahkan sebarang gol.Kemaraan The Dragons, menyaksikan sudah lengkap pusingan kelayakan Eropah dengan terdahulu, Belgium, Jerman, Belanda, Serbia, Switzerland, Portugal, Poland, England, Croatia, Denmark, Sepanyol dan juara bertahan Perancis telah pun mengesahkan slot di final Piala Dunia.Dua lagi baki tiket ke Qatar akan menjadi milik pemenang play-off interkontinental.Emiriyah Arab Bersatu UAE akan berjumpa Australia pada 7 Jun ini, pemenang perlawanan itu akan membuat perhitungan dengan Peru pada 13 Jun untuk menentukan pasukan mana yang akan ke pentas Piala Dunia 2022.UEA akan berjumpa Australia pada 7 Juni. Pemenang laga itu akan berhadapan dengan Peru pada 13 Juni untuk menentukan siapa yang pantas tampil di Piala Dunia 2022. Manakala satu lagi tiket bakal menjadi rebutan New Zealand dan Costa Rika dalam aksi yang bakal berlangsung 14 Jun kelak.-AFP


Harimau Malaya tidak gentar dengan faktor fizikal pemain Turkmenistan - Dominic Tan

(Pemain pertahanan negara, Dominic Tan ditemu bual media pada sesi latihan skuad Harimau Malaya di Wisma FAM/ Foto FB FAM)

PETALING JAYA, 5 Jun - Faktor fizikal pasukan Turkmenistan yang jauh lebih besar berbanding skuad bola sepak kebangsaan diakui tidak mendatangkan kegentaran kepada skuad negara menjelang pertemuan kedua-dua pasukan dalam aksi kelayakan Piala Asia 2023, Rabu ini.Pemain pertahanan negara, Dominic Tan berkata faktor itu mungkin dianggap kekuatan bagi pihak lawan namun beliau kekal percaya dengan perencanaan strategi pengendali dari Korea Selatan, Kim Pan Gon untuk mengekang kemaraan pasukan itu."Ya mungkin fizikal mereka yang lebih besar merupakan kekuatan mereka tapi fizikal bukanlah segalanya. Kita pun ada kita punya kekuatan pemain yang mempunyai fizikal jadi ia tidak penting bagi saya jika anda sebut Akhyar dan Faizal mereka pun ada kelebihan. Kami mempunyai strategi sendiri dan kami mengkaji video taktik mereka dan akan menontonnya sebelum perlawanan dengan mereka,” katanya kepada pemberita ketika ditemui pada sesi latihan di sini, hari ini.Mengulas mengenai peluangnya untuk disenaraikan dalam kesebelasan utama pada aksi Rabu ini, pemain pertahanan Sabah FC itu beranggapan Pan Gon jelas lebih mengetahui apa yang terbaik dalam membuat pilihan.

(Pemain skuad Harimau Malaya menjalani sesi latihan di Wisma FAM, Kelana Jaya, petang tadi/ Foto FB FAM)

"Sudah tentu jurulatih mempunyai pelan taktikalnya dan sesiapapun yang diturunkan saya pasti pemain lain yang tidak bermain akan memberi sokongan, kami bekerja sebagai satu pasukan untuk mendapat keputusan yang diidamkan,” katanya.Sementara itu, Dominic beranggapan keserasian dibentuk skuad Harimau Malaya bersama-sama Pan Gon semakin bertambah kukuh sejak pengendali itu mula mengambil alih pasukan itu Februari lepas."Bagi saya kita boleh tengok yang kita ada skuad lebih padu dan mendalam tetapi kita pun masih kena tunjukkan dalam tiga perlawanan ini kita kena dapatkan keputusan yang diinginkan," katanya.Dalam saingan Kumpulan E pusingan akhir kelayakan Piala Asia 2023, Malaysia akan menentang Turkmenistan pada 8 Jun, diikuti Bahrain (11 Jun) dan Bangladesh pada 14 Jun ini. -BERNAMA


KBS laksana kaedah tukar ganti tanah untuk jayakan Pusat Belia Perak

IPOH, 5 Jun- Kementerian Belia dan Sukan (KBS) akan melakukan tukar ganti tanah kerajaan negeri Perak dalam usaha membina Pusat Belia Perak pertama di sini.Menterinya, Datuk Seri Ahmad Faizal Azumu berkata, pihaknya sentiasa berhubung dengan Pengarah Tanah dan Galian (PTG) Perak, Datuk Mohamad Fariz Mohamad Hanip dalam memastikan pembinaan pusat belia yang dirancang dibina di daerah Kinta itu dapat dilaksanakan.Beliau berkata, pihaknya berharap perbincangan proses tukar ganti tanah itu dapat dipercepatkan agar prasarana tersebut direalisasikan segera. "Saya sentiasa berhubung dengan Pengarah PTG Perak. Di Ipoh ini, KBS mempunyai tanah, tanah ini kita cadangkan untuk ditukar ganti dengan kerajaan negeri bagi percepatkan mendapatkan tanah."Dengan itu, kita hendak tengok satu pusat belia untuk negeri Perak di dalam Bandaraya Ipoh ini akan dibina," katanya kepada pemberita selepas menyempurnakan Program Malaysia Sports League Daerah Kinta di Extreme Park Sunway City di sini pada Ahad.Dalam perkembangan lain, mengenai penganjuran Malaysia Sports League, Ahmad Faizal menjelaskan, pelaksanaan program tersebut melibatkan seluruh daerah di negara ini.Menurutnya, tujuan pelaksanaan program berkenaan adalah membudayakan sukan dalam kalangan rakyat dengan penglibatan terhadap beberapa aktiviti sukan yang dicadangkan."Program ini telah mendapat sambutan begitu menggalakkan.

(Ahmad Faizal (dua dari kiri) ketika hadir ke Program Malaysia Sports League Daerah Kinta di Extreme Park Sunway City pada Ahad)

"Ini membuktikan rakyat Malaysia memang mahukan hidup cergas dan aktif.," katanya.Beliau turut menggalakkan Keluarga Malaysia meneruskan program MFL untuk satu jangka masa yang panjang tanpa terlalu memikirkan tentang tempat permainan.


Piala Asia B23 : Skuad Harimau Muda perlu tewaskan Thailand

TASHKENT, 5 Jun - Skuad Harimau Muda negara akan meneruskan perjuangan malam ini menentang Thailand di Stadium Bunyodkor pada aksi saingan bola sepak Piala Asia Bawah 23 tahun di Tashkent, Uzbekistan.Pertemuan tersebut boleh dianggap sebagai aksi hidup mati buat anak buah Brad Maloney yang perlu mencatat kemenangan bagi menghidupkan peluang lebih cerah untuk ke peringkat suku akhir.Jika tewas, laluan Malaysia akan tertutup seandainya Korea Selatan berjaya menundukkan Vietnam dalam satu lagi aksi Kumpulan C di Stadium Lokomotiv.

(Skuad Harimau Muda giat melakukan sesi latihan terakhir di Stadium Pakhtakor menjelang pertemuan dengan Thailand bagi aksi kedua kempen Kumpulan C Piala Asia B-23 2022 di Tashkent, Uzbekistan, pukul 11 malam ini waktu Malaysia/ Foto FB FAM)

Jika meraih keputusan seri berdepan Thailand, peluang buat skuad negara tetap sukar kerana mereka wajib menewaskan Vietnam pada aksi terakhir kumpulan, selain terpaksa melihat juga keputusan aksi Korea Selatan dan Thailand yang berlangsung serentak di dua venue di Tashkent, Rabu ini.Berdasarkan rekod enam pertemuan terakhir Malaysia-Thailand, ia dilihat sedikit memihak kepada pasukan lawan yang mencatatkan tiga kemenangan, satu seri dan dua kekalahan.Namun, pasukan kendalian Maloney diharap dapat mengulangi kemenangan ke atas Thailand seperti dilakukan di Sukan SEA Vietnam bulan lalu.


Golf sukan untuk semua - Rhaasrikanesh

(Kiri ke kanan: Nateeshvar Anatha Ganesh, Ervin Chang, Datuk Paduka Nur Azmi Ahmad, Rhaasrikanesh Kanavathi dan Marcus Lim/FOTO Fong Wan Hor (OCM))

KUALA LUMPUR, 5 Jun - Atlet golf negara yang membantu menyumbang emas untuk Malaysia pada Sukan SEA baru-baru ini, K.Rhaasrikanesh menyanggah persepsi bahawa golf hanyalah sukan untuk orang kaya.Malah, beliau yang lebih dikenali sebagai Rush, percaya golf boleh dinikmati oleh semua yang berminat dengan sukan itu tanpa perlu lagi membeli satu set lengkap peralatan untuk mencubanya.“Terdapat kayu golf yang boleh disewa di kebanyakan lapangan sasar dan kelab golf untuk orang ramai mencubanya dan bermain sukan itu,” katanya kepada Bernama ketika dihubungi. Ditanya tentang bila beliau mula berkecimpung dalam sukan tersebut, pemuda berusia 21 tahun itu berkata beliau mula bermain golf seawal usia enam tahun dan menyertai pertandingan sejak berumur sembilan tahun.Walaupun bapanya selalu bermain golf dan menjadi suri teladannya, minat sebenar beliau terhadap sukan itu mula timbul apabila beliau menonton filem The Greatest Game Ever Played.Melihat minat Rhaasrikanesh terhadap sukan itu, bapa saudaranya R. Mahathevan membelikan set golf pertamanya dan bersama bapanya mereka mendaftarkan beliau dalam satu program junior di Kelab Golf Sultan Abdul Aziz Shah (KGSAAS).

(FOTO FB Majlis Sukan Negara Malaysia)

Bakatnya dikesan oleh Persatuan Golf Malaysia (MGA) ketika beliau bermain di Heron Lake Golf Club di Vinh Phuc, Vietnam pada 2019.“Saya sangat berterima kasih kepada MGA kerana memberi peluang kepada saya untuk mewakili negara pada Sukan SEA Hanoi baru-baru ini,” katanya.Rhaasrikanesh berjaya disenaraikan untuk temasya tersebut selepas beliau meraih tempat keempat dalam acara individu pada Kejohanan Golf Berpasukan Amatur Asia Tenggara dan memperoleh gangsa menerusi acara berpasukan pada Kejohanan Berpasukan Asia Tenggara (Piala Putra) 2019.“Buat masa ini saya masih pemain amatur dan merancang untuk menjadi profesional selepas menamatkan pengajian ijazah dalam Perakaunan di University of Texas Rio Grande Valley dalam masa dua tahun.“Selain Sukan Asia, saya juga berharap untuk bermain di Olimpik satu hari nanti,” katanya.Rhaasrikanesh muncul wira skuad negara di Hanoi apabila beliau menyumbang mata kemenangan untuk mengatasi Thailand 2-1, bagi membawa pulang emas berpasukan lelaki selepas 21 tahun. - BERNAMA


Swiatek buat persediaan terbaik, tidak letak sasaran untuk Wimbeldon

(lga Swiatek dari Poland bergambar bersama trofi selepas menang menentang Coco Gauff/AFP)

PARIS, 5 Jun-lga Swiatek tidak meletak sebarang sasaran untuk Kejohanan Wimbledon walaupun mencatat kemenangan dalam 35 perlawanan berturut-turut dengan merangkul gelaran kedua Terbuka Perancis.Pemain nombor satu dunia itu menewaskan pemain remaja Coco Gauff 6-1, 6-3 dalam perlawanan akhir di Roland Garros untuk merangkul kejohanan keenam berturut-turut tahun ini, termasuk empat kejuaraan WTA 1,000 dan satu kejuaraan utama.Pemain Poland itu memenangi WTA Indian Wells dan Miami untuk menunjukkan kehebatannya di gelanggang keras, setelah turut menjulang gelaran di WTA Doha, dan kini telah mendominasi gelanggang tanah liat dengan muncul juara di Stuttgart, Rom dan Paris.

(lga Swiatek mencium trofi selepas menang menentang Coco Gauff  pada perlawanan akhir perseorangan wanita mereka pada hari keempat belas kejohanan tenis Terbuka Roland-Garros di Court Philippe-Chatrier di Paris/AFP)

Namun untuk melanjutkan rekod tanpa kalahnya, dia mungkin perlu membaiki rekod pencapaian di gelanggang rumput iaitu empat kemenangan dan empat kekalahan dalam perlawanan seri utama.“Jurulatih saya (Tomasz Wiktorowski) percaya saya boleh memenangi lebih banyak perlawanan di gelanggang rumput,” kata Swiatek, yang telah mencapai minggu kedua dalam tujuh kejohanan Grand Slam berturut-turut."Saya belum tahu tentang itu. Tetapi saya ingin menambah seperti satu atau dua."Tetapi secara jujur, rumput sentiasa rumit. Saya sebenarnya berasa seronok apabila tidak meletak sebarang sasaran. Ia sesuatu yang menyegarkan."Tahun lalu, Swiatek menunjukkan tanda-tanda peningkatan di gelanggang rumput apabila mara ke pusingan keempat Wimbledon."Saya hanya akan membuat persediaan terbaik," kata Swiatek. - AFP


Skuad silat Pahang sasar 5 pingat emas, 'Sukma XX, MSN 2022'

KUANTAN, 5 Jun - Skuad silat Pahang meletakkan sasaran lima pingat emas pada temasya Sukan Malaysia (SUKMA) pada September ini, selain akui ia realistik untuk dicapai pesilat negeri tersebut.Yang Dipertua Persatuan Silat Negeri Pahang (PESAKA Pahang), Datuk Md Sohaimi Mohamed Shah berkata skuad silat negeri itu membariskan seramai 32 pesilat bagi menyertai acara silat olahraga dan Silat seni.

"Persiapan kumpulan SUKMA Pahang menghadapi kejuaraan sukan Malaysia 2022 kita di bawah jurulatih Fazli Mansor. Akan pastikan anak buah kita berlatih bersungguh-sunguh, sebab sasaran Pahang pada kali ini lima pingat emas, kita berharap lebih tapi lima pingat emas sasaran kita," kata Md Sohaimi di sini.Jelas beliau, bagi memantapkan persiapan pesilat Pahang, kesemua atlet akan menjalani latihan pusat di Temerloh selain bakal mengharungi beberapa siri perlawanan persahabatan.Md Sohaimi berkata demikian kepada pemberita selepas majlis Santapan Amal Diraja Pesaka Pahang dan Anugerah Selempang Pendekar Guru-Guru Silat negeri Pahang.Temasya Sukan Malaysia (Sukma) ke-20 yang tertangguh sejak dua tahun lalu berikutan pandemik COVID-19, bakal dianjurkan bermula 29 September hingga 8 Oktober tahun ini di sekitar Lembah Klang.


Perlawanan Persahabatan Antarabangsa: Terengganu FC 1-1 Phnom Penh Crown FC

KUALA NERUS, 5 Jun - Perlawanan bola sepak persahabatan antarabangsa diantara Pasukan Terengganu FC (TFC) menentang Phnom Penh Crown FC sekadar berakhir dengan keputusan seri 1-1.  Dalam aksi yang berlangsung di Stadium Sultan Zainal Abidin di sini, pasukan pelawat terlebih dahulu mencemaskan tuan rumah apabila mendapat sepakan penalti namun gagal menyempurnakan.  Peluang itu diambil pasukan TFC yang melancarkan serangan balas dan berjaya menemui jaringan menerusi Mohamad Hakimi Abdullah pada minit ke-27 untuk kedudukan 1-0 hingga tamat separuh masa.

Bersambung dibabak kedua Phnom Penh Crown FC terus menguasai permainan dan berjaya mendapat gol penyamaan menerusi Rafael Andre's Nieto Rondon pada minit ke-59.  Kedudukan 1-1 itu kekal hingga ke wisel penamat.Mengulas prestasi permainan, Ketua Jurulatih TFC Mohd Nafuzi Zain berpuas hati dengan corak persembahan anak-anak buahnya dan masih mempunyai masa persediaan untuk menghadapi saingan Liga Super selepas ini.  "Kita harus bersedia dengan berbagai kemungkinan. Sebarang kemungkinan boleh berlaku, dengan liga bersambung, dengan kita kekurangan pemain," kata Nafuzi di sini.


Cools 'sabar' tunggu hadiah hari jadi

PETALING JAYA, 4 Jun - “Lebih baik terlambat daripada tidak sama sekali,” demikian ungkapan pemain kacukan Malaysia-Belgium, Dions Cools.Pemain benteng pertahanan skuad Harimau Malaya itu genap 26 tahun hari ini tetapi beliau sanggup menunggu lebih lama untuk menerima hadiah hari jadi yang lebih bermakna iaitu membantu skuad negara layak ke Piala Asia 2023."Saya harap kami boleh melayakkan diri dan segala-galanya akan menjadi sempurna iaitu hadiah hari jadi sebenar untuk saya ketika itu,” katanya kepada pemberita ketika ditemui pada sesi latihan di sini, hari ini.Dalam pada itu, pemain yang berpangkalan di Belgium itu, mengakui beliau lebih gemar bermain di bahagian bek tengah kerana ia membantunya melihat dengan jelas situasi di atas padang.“Kadang-kadang apabila saya bermain di bahagian belakang kanan, agak sukar untuk membantu bahagian kiri tetapi jika mereka memerlukan saya bermain di sebelah kanan, kiri atau mana-mana tempat, saya akan sentiasa cuba beraksi dengan baik,” tambahnya.Cools gembira dapat mengikuti kem latihan skuad kebangsaan awal kali ini selepas hanya menyertai dua kali sesi latihan kem nasional pada saat-saat akhir menjelang pusingan kedua kelayakan Piala Dunia 2022/Piala Asia 2023 di Dubai, Emiriah Arab Bersatu (UAE) dan Piala AFF di Singapura tahun lalu.

(Pemain pertahanan negara, Dion Cools menjalani latihan bersama skuad Harimau Malaya di Wisma FAM, Kelana Jaya, petang tadi/ Foto FB FAM)

Susulan penyertaan kem latihan lebih awal, pemain pasukan SV Zulte Waregem di Liga Belgium itu, percaya ia pasti membantu untuk mengetahui lebih lanjut rancangan ketua jurulatih, Kim Pan Gon menjelang pusingan akhir kelayakan Piala Asia 2023 di Stadium Nasional Bukit Jalil, minggu depan.Bukan itu sahaja, Cools berkata ketibaan awalnya di kem latihan juga akan memberi manfaat kepada Pan Gon untuk mengumpulkan semua pemain pada satu-satu masa serta memastikan sesi latihan berjalan lancar.Walaupun telah mengesahkan kedudukan sebagai kesebelasan utama dalam dua perlawanan persahabatan berturut-turut menentang Brunei dan Hong Kong baru-baru ini, namun pemain kelahiran Kuching, Sarawak itu menganggap dirinya masih perlu bersaing dengan pemain lain untuk mengekalkan kedudukannya.Memandangkan pasukan negara telah mencatatkan dua kemenangan menentang Brunei, 4-0, dan Hong Kong, 2-0, Cools berkata mood di sekeliling pasukan negara sememangnya positif tetapi mengingatkan rakan sepasukannya bahawa cabaran sebenar bermula minggu depan.Dalam saingan Kumpulan E pada pusingan akhir kelayakan Piala Asia 2023, Malaysia akan menentang Turkmenistan pada 8 Jun, diikuti Bahrain (11 Jun) dan Bangladesh pada 14 Jun ini. - BERNAMA


Kejohanan Ragbi Wanita 15 Sepasukan Kebangsaan buka tirai perlawanan

TERENGGANU, 4 Mei - Kejohanan Ragbi Wanita 15 Sepasukan Kebangsaan membuka tirai hari ini dengan dua aksi perlawanan peringkat kumpulan yang telah berlangsung di dua tempat penganjuran.  Bagi aksi Kumpulan B yang telah berlangsung di Stadium Ragbi Tengku Muhammad Ismail, Kuala Nerus menyaksikan Kedah membuat kejutan dalam perlawanan pembukaan untuk menafikan pasukan Polis Diraja Malaysia (PDRM) berkeputusan 45 berbalas 8.  Manakala bagi aksi Kumpulan A di Padang Astaka Petaling Jaya, Selangor berjaya menewaskan Wilayah Persekutuan Putrajaya berkesudahan 36 berbalas 7.

Setiap pasukan bakal menempuhi dua baki perlawanan sebelum mara ke penentuan peringkat akhir yang dijadualkan bermula pada 18 Jun nanti bertempat di Universiti Putra Malaysia.  Kejohanan Ragbi Wanita 15 sepasukan ini merupakan penganjuran sulung oleh Kesatuan Ragbi Malaysia(KRM) selaku badan induk sukan ragbi kebangsaan yang menyasarkan untuk mempersiapkan pasukan ragbi wanita 15 sepasukan tanah air untuk kempen Divisyen 2 Kejuaraan Ragbi Asia pada tahun hadapan.


L’Etape Malaysia: Pelumba Kebangsaan, Muhammad Elmi muncul juara keseluruhan

(Pelumba Kebangsaan, Muhammad Elmi Juhari muncul juara keseluruhan kategori individu)

KOTA TINGGI, 4 Jun - Pelumba Kebangsaan, Muhammad Elmi Juhari muncul juara keseluruhan kategori individu selepas mengatasi pelumba lain termasuk dari Afrika Selatan pada edisi sulung L’Etape Malaysia oleh Tour De France di sini, hari ini.Kejayaan itu juga membolehkan beliau berada di tahap prestasi terbaik menjelang aksi penting tahun ini.Pelumba Kebangsaan itu menyifatkan kejayaan tersebut penting baginya untuk terus berada pada momentum terbaik menjelang Le Tour De Langkawi yang dijadual berlangsung pada Oktober.Dalam saingan utama hari ini, Elmi melintasi garisan penamat dengan catatan masa tiga jam 11 minit 11 saat di depan manakala David Cheam Dow Wei di tempat ke-2.Sementara itu, Hishamudin Aalaudin di tempat ke-3 manakala wakil Afrika Selatan Matthem Brittain sekadar di kedudukan keempat.Manakala Tan Sook Fang, Chong Yee Kuan dan Tan Hui Jin mengakui tidak menjangkakan mampu menguasai kategori berpasukan wanita.

(Peserta yang menyertai L’Etape Malaysia oleh Tour De France memulakan kayuhan seawal pagi di Desaru, Kota Tinggi hari ini/FOTO FB L'Etape Malaysia)

Lebih mengagumkan, ini kali pertama mereka dikumpulkan bersama dalam acara berpasukan.Sementara itu, Menteri Besar Johor, Datuk Onn Hafiz Ghazi berkata kejayaan penganjuran kali ini membuktikan kemampuan Johor menganjurkan kejohanan peringkat antarabangsa.Jelas beliau, selepas Letape Malaysia, Desaru sekali lagi akan menjadi tuan rumah kepada kejohanan dunia, Ironman pada Julai depan.Desaru menjadi lokasi pertama perlumbaan yang menjadi tumpuan buat pencinta acara berbasikal dengan menarik minat seramai 4,700 peserta dari dalam dan luar negara.L’Etape Malaysia melibatkan dua jarak kayuhan iaitu 140 kilometer (km) dan 60km.


FAM umum senarai 23 pemain yang bakal galas cabaran kempen Kelayakan Piala Asia 2023

(Sesi latihan skuad Harimau Malaya di Wisma FAM, Kelana Jaya, petang tadi disertai 23 pemain yang diumumkan ketua jurulatih kebangsaan, Kim Pan Gon untuk membawa cabaran bagi saingan Kumpulan E, Pusingan Akhir Kelayakan Piala Asia 2023/ Foto FB FAM)

KUALA LUMPUR, 4 Jun - Persatuan Bolasepak Malaysia (FAM) hari ini mengumumkan senarai 23 pemain yang bakal mengalas cabaran Malaysia pada kempen Kelayakan Piala Asia 2023. Berdasarkan senarai tersebut, Guilherme de Paula dan Mohamadou Sumareh masih terus mendapat kepercayaan jurulatih kebangsaan, Kim Pan Gon.Dua pemain itu menyertai 21 lagi pemain yang bakal diturunkan bagi aksi tiga perlawanan menentang Turkmenistan pada 8 Jun, Bahrain pada 11 Jun dan Bangladesh pada 14 Jun.

(Senarai 23 Pemain Skuad Harimau Malaya Ke Pusingan Akhir Kelayakan Piala Asia 2023/ Foto FB FAM)

FAM dalam satu kenyataan turut mengharapkan pemain yang tidak terpilih tetap berada dalam senarai bersedia sekiranya penggantian pemain perlu dilakukan.Antara pemain yang digugurkan dalam senarai kali ini ialah Liridon Krasniqi, dan lima lagi pemain.Mereka ialah Kalamullah Al-Hafiz Mat Rowi, Afiq Fazail, Kogileswaran Raj, Shahrul Nizam Ros Hasni dan Norshahrul Idlan Talaha.


Skuad Muay Thai negara gondol empat emas, lagu Negaraku bergema di UAE

KUALA LUMPUR, 4 Jun - Skuad Muay Thai kebangsaan berjaya membawa pulang empat pingat emas pada Kejohanan Senior Dunia Persekutuan Antarabangsa Persatuan Muay Thai (IFMA) 2022 di Abu Dhabi, Emiriah Arab Bersatu (UAE).Kejohanan yang berlangsung di Abu Dhabi National Exhibition Centre dari 26 Mei hingga hari ini itu menyaksikan Malaysia meraih emas pertama menerusi wakil wanita, Damia Husna Azian yang menumpaskan Fereshteh Hassanzadeh Mirsadeghi dari Iran, 29-28 bagi kategori 42-45 kilogram (kg) “special fight”.Mohammad Rifdean Masdor kemudian menewaskan Asror Karimov dari Uzbekistan 29-28 dalam kategori 48 kilogram (kg) lelaki bawah 23 tahun untuk emas kedua negara.

(Mohammad Rifdean Masdor meraih pingat emas kedua negara menewaskan Asror Karimov dari Uzbekistan/Syot layar FB IFMA)

Kemaraan Malaysia diteruskan Muhammad Hairie Mahmad yang mengalahkan wakil tuan rumah, Ahmed Aldhaheri 29-28 bagi kategori 45kg lelaki bawah 23 tahun, diikuti emas keempat oleh Ahmad Nor Iman Aliff Rakib selepas mengatasi atlet Iran, 30-26, Mehrdad Khanzadeh Gharehtapeh dalam kategori 54kg lelaki bawah 23 tahun.Selain empat emas, pasukan negara turut merangkul satu perak dan satu gangsa dalam kejohanan tersebut.Nur Amisha Azrilrizal membawa pulang pingat menerusi perak selepas tumpas kepada juara dari Thailand, Thanittha Plenjit, bagi kategori 51kg wanita bawah 23 tahun.Pingat gangsa negara pula diperoleh Mohamad Farith Ab Razak yang menyertai kategori 48kg lelaki senior elit. - BERNAMA


Skuad bola tampar pantai wanita negara tempah slot Kejohanan Dunia

ROI ET, 4 Jun - Skuad bola tampar pantai wanita negara mencipta sensasi apabila menempah slot Kejohanan Dunia di Qatar, September ini.Kejayaan itu hadir selepas Malaysia muncul naib juara aksi Kumpulan A Kejohanan Bola Tampar Pantai AVC Bawah 19 tahun di Roi Et, Thailand. Malaysia yang diwakili Farwizah Aina dan Nur Auni Maisarah sebelum ini menewaskan pasukan Hong Kong, New Zealand dan Kazakhstan dalam straight set sekali gus mara ke saingan suku akhir kejohanan tersebut.

(Aksi skuad bola tampar pantai wanita negara di Kejohanan Bola Tampar Pantai AVC Bawah 19 tahun di Roi Et, Thailand)

Satu lagi wakil Malaysia, Noor Aishah dan Maegan Beh Jia Yin juga turut layak ke suku akhir apabila muncul naib juara Kumpulan B selepas menewaskan pasukan Australia, Singapura dan Kazhakstan. Ini juga adalah kali pertama Malaysia melayakkan diri dalam kejohanan Dunia.


Piala Asia 2022 : Skuad B-23 negara perlu bangkit menentang Thailand

KUALA LUMPUR, 4 Jun - Skuad bola sepak Bawah 23 Tahun (B-23) kebangsaan perlu segera bangkit bagi aksi menentang Thailand esok bagi menghidupkan peluang ke peringkat suku akhir.Itu gesaan ketua pasukan, Muhammad Mukhairi Ajmal Mahadi.Jelas beliau, Malaysia perlu melupakan kekecewaan tumpas 1-4 kepada juara bertahan, Korea Selatan pada aksi pembukaan Kumpulan C di Tashkent, Uzbekistan, Khamis lepas.

(Skuad B-23 kembali menjalani sesi latihan di Padang Latihan 2 Bunyodkor sebagai persiapan menghadapi Thailand bagi aksi kedua kempen Kumpulan C Piala Asia B-23 2022 di Tashkent, Uzbekistan/Foto FB FAM)

Menurut Muhammad Mukhairi, aksi esok penting selain akan menjadi misi ‘hidup mati’ pasukan untuk melangkah ke suku akhir kejohanan, katanya dalam satu rakaman suara dikongsi Persatuan Bola Sepak Malaysia (FAM) kepada media.Berdasarkan format kejohanan hanya dua pasukan teratas setiap kumpulan layak ke peringkat suku akhir.Skuad B-23 kebangsaan mencipta sejarah apabila layak ke suku akhir pada edisi 2018 di China sebelum tewas 1-2 kepada Korea Selatan.


Liga Super : Aksi Kedah menentang JDT pada 19 Jun dipinda

KUALA LUMPUR, 4 Jun - Perlawanan Liga Super membabitkan Kedah Darul Aman FC dan juara bertahan, Johor Darul Ta’zim (JDT) yang sepatutnya berlangsung pada 19 Jun ini telah dipinda ke satu tarikh baharu.Ketua Pegawai Eksekutif Liga Bolasepak Malaysia (MFL), Stuart Ramalingam memaklumkan pihaknya menerima permohonan daripada Kedah pada 12 Mei lepas bagi membolehkan mereka mempunyai lebih banyak masa untuk melakukan persiapan sebelum mengharungi kempen Piala AFC yang berlangsung di Denpasar, Bali, Indonesia pada 24 hingga 30 Jun ini.Stuart berkata MFL yang memajukan permintaan Kedah kepada JDT telah menerima maklum balas positif daripada ‘Harimau Selatan’ yang menyokong pertukaran jadual tersebut.

(Ketua Pegawai Eksekutif MFL, Stuart Ramalingam/ Foto fail)

“Namun tarikh perlawanan yang dipinda akan ditentukan hanya selepas keputusan peringkat kumpulan Piala AFC nanti,” menurut kenyataan MFL hari ini.Stuart juga menegaskan bahawa MFL akan sentiasa memberikan kerjasama kepada kelab-kelab iaitu JDT dan Kedah termasuk Kuala Lumpur City FC yang bermain di kejohanan kompetitif Asia seperti Liga Juara-Juara Asia (ACL) dan Piala AFC.JDT akan bertemu Urawa Red Diamonds dalam aksi 16 pasukan terbaik ACL pada Ogos ini sementara Kedah dan juara Piala Malaysia 2021, Kuala Lumpur City FC masing-masing bermain dalam Kumpulan G dan Kumpulan H bagi saingan Piala AFC.


Nadal, Ruud tentukan juara Terbuka Perancis

(Rafael Nadal (kiri) akan menentang Casper Ruud (kanan) dalam perlawanan akhir Terbuka Perancis)

PARIS, 4 Jun- Rafael Nadal mara ke perlawanan akhir Kejohanan Tenis Terbuka Perancis buat kali ke-14 apabila Alexander Zverev terpaksa menarik diri selepas mengalami kecederaan buku lali kanan yang serius dalam perlawanan separuh akhir di Roland Garros.Ketika itu, Nadal mendahului 7-6 (10/8), 6-6.Zverev memusingkan buku lalinya semasa dia mengejar bola di hadapan kotak pemain di Court Philippe Chatrier berhampiran pasukan dan keluarganya yang terkejut sedang duduk.

(Alexander Zverev cedera di gelanggang semasa perlawanan perseorangan separuh akhir lelaki menentang Rafael Nadal semasa kejohanan tenis Terbuka Roland-Garros/AFP)

Ketika jeritan kesakitannya bergema di sekitar gelanggang berkapasiti 15,000 tempat duduk, Zverev yang sebak dibawa keluar dari gelanggang dengan menggunakan kerusi roda.Esok, Nadal akan bermain dalam perlawanan akhir Grand Slam ke-30nya, menentang Casper Ruud, pemain Norway pertama yang melangkah ke pentas akhir kejohanan utama.Di peringkat separuh akhir, Ruud bangkit daripada kekalahan set pertama untuk menewaskan Marin Cilic 3-6, 6-4, 6-2, 6-2. -AFP


Bintang pertahanan Jerman, Rudiger sah milik Real Madrid

MADRID, 3 Jun- Pertahanan tengah Jerman, Antonio Rudiger akhirnya sah menyertai kelab gergasi Sepanyol, Real Madrid secara percuma selepas kontraknya bersama kelab England, Chelsea tamat hujung bulan ini.Rudiger dilaporkan akan bersama juara Eropah 14 kali itu dengan kontrak empat tahun dengan majlis pengenalannya akan diadakan pada 20 Jun depan.Rudiger sebelum ini merupakan tonggak penting buat Chelsea sejak menyertai dari AS Roma pada 2017.Pemain berusia 29 tahun itu telah beraksi dalam 200 perlawanan dengan memenangi trofi Liga Juara-Juara, Liga Europa, Piala FA, Piala Super UEFA dan Piala Dunia Kelab bersama kelab London tersebut.Dia juga beraksi 50 perlawanan bersama skuad kebangsaan Jerman sejak penampilan sulungnya pada 2014.Kehadiran Rudiger dilihat mampu mengukuhkan lagi benteng Real dalam mempertahankan gelaran La Liga serta Liga Juara-Juara musim depan.-AFP

(Bekas pemain Chelsea, Antonio Rudiger bakal memperkuat jentera pertahanan skuad La Casa Blanca/AFP)


FAM panggil 26 pemain muda sertai kem latihan pusat bagi kejohanan B-19 AFF 2022

KUALA LUMPUR, 4 Jun - Seramai 26 pemain skuad bawah 19 Tahun dipanggil oleh Ketua Jurulatih, Hassan Sazali Mohd Waras bagi menyertai kem latihan pusat selama sembilan hari bagi persiapan menghadapi Kejohanan B-19 AFF 2022 di Indonesia, dari 2 hingga 15 Julai depan.Persatuan Bola Sepak Malaysia (FAM) menerusi satu kenyataan memaklumkan, kesemua pemain tersebut akan melapor diri ke Majlis Sukan Negara seterusnya menjalani latihan pusat pada 5 Jun di Johor Bahru.

Selain itu, beberapa perlawanan persahabatan turut diaturkan sebelum kesemua mereka kembali semula ke Kuala Lumpur pada 12 Jun.


Benzema dan Mbappe profesional semasa latihan, fokus perlawanan esok

SAINT-DENIS, 3 Jun- Dua pemain bintang Perancis, Karim Benzema dan Kylian Mbappe turun menyertai latihan bersama skuad kebangsaan mereka sebagai persiapan menghadapi Denmark dalam saingan Kumpulan A1, Liga Negara-Negara UEFA awal pagi esok.Hubungan kedua-dua penyerang itu dilaporkan agak 'tegang' selepas Mbappe enggan menepati janjinya untuk meninggalkan Paris Saint-Germain (PSG) dan menyertai Benzema di Real Madrid.Bagaimanapun, Benzema yang dicanang sebagai calon pemenang anugerah Ballon d'Or musim ini, tidak berdendam dengan situasi itu, malah menjalani latihan seperti biasa bersama Mbappe di Paris.Pertemuan dengan Denmark esok bakal menjadi aksi pertama daripada 4 perlawanan skuad Les Bleus dalam tempoh 10 hari.Pengendalinya, Didier Deschamps pula dilaporkan terlepas aksi tersebut susulan kematian bapanya.Perancis berentap bersama dua lagi negara dalam saingan peringkat kumpulan A1 iaitu Croatia dan Austria untuk layak ke pusingan seterusnya.


Korea Selatan terlalu handal buat anak buah Maloney

KUALA LUMPUR, 3 Jun- Skuad bola sepak Bawah 23 Tahun (B-23) kebangsaan meraih kekalahan sulung dalam kempen Kejohanan Piala Asia B-23 2022 selepas tewas 1-4 kepada juara bertahan Korea Selatan pada aksi pembukaan Kumpulan C di Tashkent, Uzbekistan, malam tadi.Pada aksi di Stadium Lokomotiv itu, Korea Selatan di bawah bimbingan Hwang Sun-Hong ternyata berada di kelas tersendiri apabila lebih tenang menunggu masa tepat untuk meledak jaringan sementara kegopohan pasukan muda negara di saat akhir membawa padah.Skuad kebangsaan bimbingan Brad Maloney yang memburu keputusan positif bagi mengubati kekecewaan di Sukan SEA ke-31 baru-baru ini, memulakan permainan dengan lebih banyak bertahan sebelum asakan demi asakan menyaksikan gawang negara akhirnya dibolosi pada minit ke-31.Jaringan itu dihasilkan ketua pasukan Korea Selatan, Lee Sang-Min yang melompat tinggi untuk menanduk masuk sepakan penjuru sekali gus menjadi gol tunggal perlawanan di babak pertama.Korea Selatan kemudian hanya memerlukan empat minit selepas memulakan babak kedua untuk menggandakan jaringan menerusi Kim Tae-Hwan yang melepaskan rembatan padu dari luar kotak penalti menewaskan penjaga gol kebangsaan Muhammad Rahadiazli Rahalim.Ketinggalan 0-2, Malaysia bangkit memperkemaskan permainan dan berpeluang merapatkan kedudukan, namun percubaan ketua pasukan Muhammad Mukhairi Ajmal Mahadi yang telah menewaskan penjaga gol Goh Dong-Min selepas menerima hantaran Quentin Chen gagal tepat ke sasaran.Muhammad Mukhairi bagaimanapun berjaya mencetak nama sebagai penjaring pada minit ke-83 selepas menyambar hantaran cantik Nik Akif Syahiran Nik Mat sebelum tenang melepaskan rembatan leret menewaskan Dong-Min.Keghairahan anak buah Maloney memburu jaringan penyamaan membawa padah apabila Korea Selatan bijak menghidu kepincangan barisan pertahanan negara untuk membenarkan pemain gantian Cho Young-Wook meledak dua gol di penghujung permainan.Dengan kejayaan itu Korea Selatan kini mendahului saingan Kumpulan C sementara satu lagi aksi kumpulan antara Thailand dan Vietnam di Stadium Bunyodkor, Tashkent sedang berlangsung.

(Aksi skuad bola sepak kebangsaan B-23 menentang Korea Selatan dalam kempen Kejohanan Piala Asia B-23 2022  di Tashkent, Uzbekistan, malam tadi / FB FAM)

Malaysia akan bertemu Thailand Ahad ini sebelum menamatkan saingan kumpulan menentang pemenang pingat emas Sukan SEA ke-31, Vietnam pada 8 Jun dalam merebut dua tempat teratas bagi mara ke pusingan suku akhir.Sebagai rekod, Skuad B-23 kebangsaan mencipta sejarah layak ke suku akhir kejohanan pada edisi 2018 di China yang menyaksikan mereka tewas 1-2 kepada Korea Selatan.- BERNAMA


Liga JDT dijenama semula kepada Liga Bolasepak Johor (JFL)

JOHOR BAHRU, 3 Jun- Persatuan Bolasepak Negeri Johor (PBNJ) menjenamakan semula Liga JDT kepada Liga Bolasepak Johor (JFL), bagi meningkatkan reputasi dan prestij kejohanan pada tahun ini.  Liga tersebut akan melibatkan enam piala dengan 16 pasukan bertanding bagi setiap piala.  Presiden PBNJ, Datuk Ismail Karim berkata, sebanyak 33 perlawanan akan berlangsung bagi setiap piala dengan keseluruhan 198 perlawanan diadakan sehingga hujung tahun ini.  Perlawanan melibatkan Piala Tunku Putera Johor, Piala Tunku Panglima Johor, Piala Tunku Laksamana Johor, Piala Tunku Mahkota Johor, Piala Tunku Mahkota Johor, dan Piala Sultan Johor.  Kesemua piala menawarkan wang kemenangan berjumlah RM28,500. Pertandingan peringkat negeri itu juga memberi peluang kepada PBNJ mencungkil bakat baru bolasepak yang berpotensi untuk turun beraksi dalam Liga Super Malaysia.  "Kita punya program 'grassroot' di UTM, ada 125 orang pelajar yang kita bimbing dan matlamat akhir pun kita nak 125 pelajar dan 125 pemain bolasepak, tapi kita mendedahkan kepada mereka, selain daripada mereka berkerjaya dalam bidang bolasepak, dan dengan dia bermain di UTM, mudah-mudahan mereka dapat sambung belajar di UTM," kata Ismail. Beliau berkata demikian selepas menyempurnakan Majlis Menandatangani Memorandum Persefahaman (MoU) antara PBNJ dan Yayasan JDT di Johor Bahru.

(Datuk Ismail Karim (dua dari kiri) dan Datuk Noorazam Datuk Osman menyempurnakan Majlis Menandatangani Memorandum Persefahaman (MoU) antara PBNJ dan Yayasan JDT di Johor Bahru/ FB Yayasan JDT)

MoU turut disaksikan Pengerusi Yayasan JDT, Datuk Noorazam Datuk Osman, bertujuan memberi sokongan promosi dan hebahan, penajaan, serta liputan media untuk mempromosi pembangunan bolasepak negeri.  Majlis turut menyaksikan pelancaran logo terbaharu JFL.


Agong, Raja Permaisuri berkenan rasmi Nicol David Organisation

KUALA LUMPUR, 2 Jun - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan merasmikan Nicol David Organisation (NDO), yang diasaskan oleh jaguh dan legenda skuasy negara Datuk Nicol Ann David di sini hari ini.Keberangkatan tiba pasangan diraja pada pukul 11.00 pagi di NDO, terletak di Bukit Jalil Golf and Country Resort, disambut Menteri Belia dan Sukan Datuk Seri Ahmad Faizal Azumu, Nicol dan bekas pemain Colombia, Mariana de Reyes, selaku pengasas bersama NDO.Seri Paduka berdua turut berkenan meluangkan masa menyantuni dan beramah mesra dengan sekumpulan kanak-kanak yang menyertai program utama NDO, ‘Little Legends’.Pasangan diraja itu kemudian berkenan melawat pejabat NDO serta fasiliti lain iaitu bilik kelas serta pusat latihan skuasy.NDO adalah platform bagi membina masa depan yang positif melalui latihan skuasy dan tutorial Bahasa Inggeris secara bersubsidi untuk kanak-kanak daripada keluarga berpendapatan rendah dan sederhana berumur antara 8 dan 12 tahun.Program skuasy direka Nicol selaku ketua jurulatih dengan menumpukan aspek pembangunan kanak-kanak melalui kelas dan modul yang disediakan serta berpeluang menyertai pertandingan dan kejohanan peringkat kebangsaan dan NDO. Program tutorial Bahasa Inggeris pula dilaksanakan dengan kerjasama Kedutaan Amerika Syarikat di Kuala Lumpur sebagai rakan program dan sejajar dengan kurikulum Kementerian Pendidikan untuk sekolah rendah.Penubuhan NDO turut mendapat sokongan Kementerian Belia dan Sukan Malaysia, Coway Malaysia, Mercedes-Benz Malaysia, AlA Malaysia, JD Sports, Dunlop Malaysia dan Fitness Concept.-BERNAMA

(Al-Sultan Abdullah berkenan meluangkan masa menyantuni dan beramah mesra dengan kanak-kanak yang menyertai program utama NDO, ‘Little Legends’.)FOTO BERNAMA


Zainal Abidin tekad bawa perubahan kepada Penang FC

GEORGE TOWN, 2 Jun - Strategi dan usaha memperbaiki semula rentak pasukan Penang FC yang kini berada di tangga tercorot saingan Liga Super 2022 sedang giat dirancang Ketua Jurulatih Penang FC yang baharu, Zainal Abidin Hassan.  Beliau berkata akan melakukan yang terbaik dengan kerjasama semua pihak terutama pemain skuad Harimau Kumbang.  Menurutnya, kepercayaan dan keyakinan yang diberikan pihak pengurusan juga menjadi kekuatan untuknya mempersembahkan yang terbaik buat pasukan.  "Saya akan berusaha memperbaiki pasukan kerana kita tahu kedudukan mereka kini bawah Liga Super. Jadi, tugas yang amat berat menanti saya untuk memperbaiki pasukan. "Saya seorang tidak boleh buat keajaiban. Saya perlu sokongan dan keikhlasan daripada semua termasuk staf teknikal dan pemain," kata Zainal. Dalam pada itu, beliau turut memberi bayangan akan berlaku perubahan kemasukan pemain baharu nanti.  Terdahulu, pihak pengurusan Penang FC menerusi satu kenyataan di laman Facebook rasminya, petang semalam mengumumkan kedatangan pengemudi baharu berusia 61 tahun tersebut bagi menggantikan Tomas Trucha.  Difahamkan, Jurgen Klopp Malaysia telah 'dilepaskan' setelah dinasihatkan mengambil cuti rehat atas sebab keselamatan dan juga faktor prestasi semasa pasukan Penang FC.  Untuk rekod, Zainal pernah menerajui pasukan Penang FA pada tahun 2017 hingga 2018.

(Jurulatih Penang FC, Zainal Abidin Hassan)


Kesatuan Ragbi Malaysia cabar pemain lepasi halangan Korea Selatan

PETALING JAYA, 1 Jun - Kesatuan Ragbi Malaysia KRM telah memutuskan senarai akhir 24 pemain Bungaraya 15 sebelah yang akan membawa cabaran negara ke Kejohanan Ragbi Lelaki Asia 2022 di Incheon Korea Selatan.Kejohanan tersebut juga merupakan pusingan kelayakan ke Piala Dunia Ragbi 2023 di Perancis.Untuk edisi kali ini, badan induk Ragbi Asia akan menggunakan format baharu.

(Pasukan Ragbi berlepas ke Incheon malam ini)

Malaysia akan bertemu Korea Selatan pada 4 Jun di Stadium Namdung, Incheon dan pemenang pada perlawanan itu akan bertemu Hong Kong pada 8 atau 9 Julai. Pemenang pertemuan itu pula akan layak ke pusingan repecharge bertemu Tonga pada 23 Julai di Australia untuk penentuan tempat ke Ragbi Piala Dunia 2023."Jadi kita harap supaya kita yang belum pernah mengalahkan Korea dapat mengejutkan mereka dan mengalahkan mereka dan seterusnya bertemu dengan Hong Kong untuk kita dapat tempat ke repechage untuk Qualification Ragby World Cup 2023," katanya selepas Majlis Penyampaian KIT dan Jersy pasukan COBRA di Petaling Jaya, Selangor baru-baru ini.

Pasukan ragbi Bungaraya 15s bergerak ke Incheon malam ini.


Zverev lawan Nadal separuh akhir Terbuka Perancis

(Alexander Zverev meraikan kemenangan selepas menewaskan pemain Sepanyol, Carlos Alcaraz/AP)

PARIS, 1 Jun - Alexander Zverev menewaskan Carlos Alcaraz dalam pertembungan dramatik empat set untuk melangkah ke separuh akhir Kejohanan Tenis Terbuka Perancis.Pilihan ketiga dari Jerman itu mengambil masa tiga jam 18 minit untuk meraih kemenangan 6-4, 6-4, 4-6, 7-6 (9/7) terhadap pemain sensasi Sepanyol berusia 19 tahun, Alcaraz.Dia melangkah ke perlawanan separuh akhir kedua berturut-turut di Roland Garros dengan kemenangan Grand Slam pertamanya menewaskan pemain 10 terbaik.“Saya harap saya boleh memenanginya sebelum dia mula menewaskan kami semua dan kami tiada peluang,” kata Zverev."Perlawanan telah mula berpihak kepadanya. Saya sangat gembira untuk memenangi pusingan pemutus (tie-break)," katanya.Naib juara Terbuka Amerika Syarikat 2020 itu akan menentang juara 13 kali Rafael Nadal dalam aksi separuh akhir Jumaat ini.Nadal menundukkan pemain nombor satu dunia, Novak Djokovic dalam perlawanan klasik empat set untuk mara ke separuh akhir Terbuka Perancis yang ke-15.Dia menang 6-2, 4-6, 6-2, 7-6 (7/4).

(Pemain nombor lima dunia dari Sepanyol, Rafael Nadal mara ke separuh akhir Terbuka Perancis)

"Saya sangat beremosi. Bagi saya ia luar biasa bermain di sini," kata Nadal. "Perasaan ini luar biasa bagi saya."Bermain menentangnya sentiasa satu cabaran yang menakjubkan. Untuk menang menentang Novak, hanya ada satu cara, untuk bermain yang terbaik daripada mata pertama hingga yang terakhir."Pemain berusia 35 tahun itu hanya tewas tiga daripada 113 perlawanannya di gelanggang tanah liat Paris sejak penampilan pertamanya yang memenangi gelaran pada 2005 dan kini hanya mengekori Djokovic 30-29 dalam karier mereka. -AFP


Speedy Tigers gigit jari lagi, kempunan julang trofi Piala Asia buat kali pertama

JAKARTA, 1 Jun - Hasrat skuad hoki lelaki negara untuk merangkul trofi Piala Asia buat kali pertama tidak kesampaian apabila tewas 1-2 di tangan Korea dalam aksi final yang berlangsung sebentar tadi.Keputusan itu menyaksikan skuad negara mengulangi pencapaian terbaik sebelum ini apabila sekadar muncul naib juara pada edisi 2017 di Dhaka, Bangladesh sejak kejohanan diperkenalkan pada 1982.Sementara Korea pula merekodkan kejuaraan kelima pasukan itu selepas turut mengungguli saingan bermula 1994 di Hiroshima, Jepun, 1999 (Kuala Lumpur), 2009 (Kuantan) dan 2013 (Ipoh).Pada aksi yang berlangsung di Stadium Gelora Bung Karno itu, Korea terlebih dahulu di depan menerusi gol padang yang disudahkan Jung Manjae pada minit ke-17.Bagaimanapun, skuad negara tidak menunggu lama untuk kembali bangkit menyamakan kedudukan apabila pemain pertahanan, Syed Syafiq Syed Cholan meledak gol padang pada minit ke-25 sekali gus mengikat kedudukan 1-1.Pemain tengah Korea, Hwang Taeil muncul wira pasukan itu apabila meledak gol kemenangan menerusi gol padang yang disudahkannya minit ke-52.Sebelum ini, skuad negara menang 5-4 ke atas Korea dalam aksi peringkat kumpulan sebelum seri 2-2 ketika saingan Super 4.Skuad negara sudah pun mengesahkan tiket beraksi di Piala Dunia tahun depan selepas berjaya menempatkan diri dalam kelompok empat terbaik Piala Asia 2022.

(Sungguhpun tewas, Speedy Tigers sudah pun mengesahkan tiket beraksi di Piala Dunia tahun depan selepas berjaya menempatkan diri dalam kelompok empat terbaik Piala Asia 202/Foto MHC)


Legenda bola sepak, Syed Ahmad Abu Bakar meninggal dunia

KUALA LUMPUR, 1 Jun- Legenda bola sepak negara, Syed Ahmad Abu Bakar menghembuskan nafas terakhirnya tengah hari tadi.Bekas penyerang terbaik skuad negara itu disahkan oleh EXCO Persatuan Bolasepak Malaysia (FAM), Christopher Raj menerusi ciapannya di Twitter."Dukacita dimaklumkan legenda bola sepak negara yang membantu skuad negara mengutip pingat gangsa di Sukan Asia Teheran, 1974 menghembuskan nafas terakhir tengah hari tadi."Semoga rohnya dicucuri rahmat,"

(Legenda bola sepak negara, Syed Ahmad Abu Bakar)

Allahyarham Syed Ahmad yang meninggal pada usia 76 tahun itu telah berjaya menjaringkan gol dalam aksi kelayakan di Seoul, Korea Selatan pada 1971 sehingga melayakkan Malaysia beraksi di Sukan Olimpik.Badan induk itu juga berkesempatan melawat Allahyarham yang ketika itu menderita penyakit kanser di kediamannya di Perlis pada Februari lalu.


Tiga pemain AMD jalani latihan di Eropah

KUALA LUMPUR, 1 Jun- Tiga pemain Akademi Bola Sepak Negara Mokhtar Dahari (AMD) berlepas ke Eropah bagi menjalani latihan percubaan bersama kelab FC Annecy di Perancis dan Racing FC di Luxembourg bermula 2 Jun sehingga 19 Jun 2022.Ketiga-tiga pemain terbabit merupakan Generasi 2005 AMD.Mohammad Haykal Danish dan Rohisham Haikal pernah bermain bersama Kelab Paris Saint-Germain (PSG) Bawah 13 tahun (B-13) dalam satu Kejohanan Antarabangsa V Memorial Giuseppe Augello di Rome, Itali pada tahun 2018. Manakala Seorang lagi pemain yang terlibat ialah Muhammad Abu Khalil.

(Tiga pemain Akademi Bola Sepak Negara Mokhtar Dahari (AMD) akan menjalani latihanpercubaan bersama kelab FC Annecy di Perancis dan Racing FC di Luxembourg)

Pemergian mereka ke Perancis diiringi oleh Pengarah Teknikal NFDP, Saad Ichalalene serta Jurulatih Bawah 17 Tahun AMD, Amarul Naza Mohamad.Penghantaran pemain-pemain terbaik AMD bagi menjalani latihan percubaan bersama kelab-kelab terkemuka luar negara ini merupakan inisiatif Sekretariat NFDP bersama Majlis Sukan Negara (MSN) bagi meningkatkan kebolehpasaran pemain selepas tamat pengajian di AMD. Program ini telah tertangguh hampir 2 tahun akibat pendemik Covid 19 dan akan diteruskan untuk semua generasi di AMD.


Liverpool mahu pihak terlibat penjualan tiket palsu mohon maaf

PARIS, 1 Jun- Pengerusi Liverpool, Tom Werner mahu pihak terlibat memohon maaf kepada penyokong kelab itu kerana menjual tiket palsu sehingga mencetuskan kekecohan pada final Liga Juara-Juara menentang Real Madrid di Paris.Permohonan itu dibuat ketika UEFA dan Persekutuan Bolasepak Perancis (FFF), bermesyuarat pada Isnin di Kementerian Sukan Perancis.Pihaknya menganggarkan 2,800 tiket palsu dikesan pada final, menurut sumber.FFF semalam mengeluarkan kenyataan bahawa 35,000 penyokong yang membeli tiket palsu ingin memasuki Stade de France bagi menykasi aksi final pada Ahad lalu.

(Kekecohan berlaku apabila penonton tidak dibenarkan masuk kerana tiket perlawanan didapati palsu di hadapan stadium Stade de France/ AFP)

Terdapat 35,000 penyokong bersama tiket palsu atau tanpa tiket menimbulkan masalah dengan menghalang pemegang tiket sebenar memasuki stadium sebelum perlawanan bermula pada 9 malam. Kerajaan Perancis berdepan kritikan teruk berkaitan kawalan terhadap perlawanan itu yang menyaksikan ribuan penyokong Liverpool bersama tiket bergelut untuk memasuki Stade de France.Menteri Sukan Perancis, Amelie Oudea-Castera menyalahkan Liverpool kerana menyebabkan masalah itu dengan memberitahu stesen radio Perancis bahawa kelab itu gagal menguruskan penyokong mereka yang datang ke Paris. -AFP


Hasrat sebelum bersara, Chelline ingin lawan Messi

LONDON, 1 Jun- Giorgio Chiellini ingin menamatkan karier bola sepaknya dengan perlawanan menentang Argentina di Wembley awal pagi esok.Pemain berusia 37 tahun itu merupakan kapten pasukan merangkap pemain pertahanan ketika Itali menewaskan England menerusi penentuan penalti di final selepas tertunda selama 12 bulan ekoran pandemik COVID-19.Pengurus Itali, Roberto Mancini akan menurunkan beberapa pemain bintang pada Euro 2020 dalam kesebelasan utama selepas pasukan itu gagal ke pusingan akhir Piala Dunia di Qatar hujung tahun ini.Ketika ditanya mengenai penamatan kariernya, Chiellini berkata beliau ingin sekali berkongsi padang dengan pemain Argentina, Lionel Messi.

(Kapten pasukan Itali, Giorgio Chiellini/ AFP)

"Messi ialah ikon bola sepak, ini merupakan satu penghormatan untuk bermain bersamanya dalam perlawanan terakhir saya untuk pasukan kebangsaan,"Saya tidak ragu-ragu lagi, kerana sejak kecil saya mengimpikan untuk bermain mewakili pasukan kebangsaaan dan inilah kemuncakknya," kata Chiellini."Saya telah beramain lebih daripada 100 perlawanan sepanjang 18 tahun, menjadi kapten pasukan serta menjulang piala tahun lalu," tambahnya. -AFP


Terbuka Perancis: Nadal berjaya benam Djokovic

PARIS, 1 Jun- Rafael Nadal berjaya mengatasi pencabar lamanya, Novak Djokovic awal pagi tadi dalam empat set untuk mara ke separuh akhir Terbuka Perancis buat kali ke-15.Juara 13 kali di Roland Garros itu menang pada pertemuan ke-59 sepanjang karier antara mereka, dengan mata 6-2, 4-6, 6-2, 7-6 selepas pertarungan empat jam 12 minit dalam aksi suku akhir di Court Philippe Chatrier.Nadal juga mengesahkan kemenangan kelapan dalam 10 aksi di Terbuka Perancis berdepan pemenang musim lalu, Djokovic pada pukul 1.16 pagi waktu tempatan untuk menempah pertemuan empat terakhir berdepan pilihan ketiga, Alexander Zverev Jumaat ini.

(Nadal meraikan kemenangannya menentang Djokovic, pagi tadi/AFP)

Pemain berusia 35 tahun itu hanya tewas tiga daripada 113 perlawanan di gelanggang tanah liat Paris sejak beliau memenangi gelaran pada 2005, dan kini hanya ketinggalan 30-29 di belakang Djokovic dalam pertembungan antara mereka.Pemain Sepanyol yang juga pilihan kelima itu berada di landasan tepat untuk melebarkan gelaran Grand Slam ke-22 selepas muncul juara Terbuka Australia. -AFP


Syahmi Safari terlepas aksi menentang Hong Kong

KUALA LUMPUR,1 Jun- Pemain pertahanan kiri Harimau Malaya Muhammad Syahmi Safari hari ini dilepaskan daripada kem latihan pusat skuad kebangsaan sekali gus tidak akan beraksi menentang Hong Kong pada perlawanan persahabatan antarabangsa Tier 1, di Stadium Nasional Bukit Jalil pada malam Rabu.Ketua Jurulatih Skuad Kebangsaan Kim Pan Gon berkata keputusan itu dibuat disebabkan masalah sinus Muhammad Syahmi disahkan semakin teruk selepas beliau menjalani ujian perubatan pagi semalam.Pan Gon berkata atas nasihat doktor pakar, pemain Johor Darul Ta’zim (JDT) itu perlu menjalani rawatan susulan dengan segera.

“Kami barisan kejurulatihan dan perubatan pasukan yang sentiasa mengutamakan kesihatan serta  keselamatan pemain, bersetuju melepaskan Muhammad Syahmi daripada kem latihan pusat kali ini supaya beliau dapat kembali pada tahap kesihatan terbaik selepas ini.

Dengan ketiadaan Muhammad Syahmi, baki 29 pemain lain akan meneruskan kem latihan pusat termasuk bagi menghadapi Hong Kong malam esok dan tiada penambahan pemain baharu buat masa ini,” katanya dalam kenyataan dikeluarkan Persatuan Bolasepak Malaysia (FAM) pada malam Selasa.Terdahulu, JDT dalam kenyataan memaklumkan Muhammad Syahmi akan dimasukkan ke hospital esok sebagai persiapan menjalani pembedahan yang dijadual Khamis ini.Bagaimanapun, tiada kepastian sama ada pemain itu sempat kembali cergas untuk menyertai semula pasukan bagi menghadapi tiga perlawanan dalam saingan Kumpulan E pusingan Kelayakan Piala Asia 2023 bermula minggu depan.Muhammad Syahmi diturunkan dalam kesebelasan utama skuad kebangsaan ketika menewaskan Brunei 4-0 pada aksi persahabatan antarabangsa Tier 1 di Stadium Nasional, Jumaat lepas.-BERNAMA


Kriket Malaysia akhirnya berpindah dari Kinrara Oval selepas 18 tahun

KUALA LUMPUR, 31 Mei- Selepas beroperasi 18 tahun di Kinrara Oval, Puchong, Persatuan Kriket Malaysia (MCA) akhirnya akan mengosongkan padang keramat mereka itu pada 30 Jun.Presidennya Mohammed Iqbal Ali Kassim Ali berkata Kelayakan Bawah 19 Wanita Majlis Kriket Antarabangsa (ICC) 2022 dari 1-10 Jun dan Kejohanan Piala Asia T20 Wanita Majlis Kriket Asia (ACC) (15-25 Jun) akan menjadi dua kejohanan terakhir berlangsung di situ.“Kami dengan ini memaklumkan bahawa MCa telah mencapai satu penyelesaian dengan Perumahan Kinrara Berhad (PKB) dan memenuhi kewajipannya untuk membayar. Kinrara Oval telah menjadi tuan rumah kepada pelbagai kejohanan kebangsaan dan antarabangsa - hebat dan ikonik, ia menjadi rumah kepada kriket Malaysia.“Memandangkan kepada sejarah dan legasi yang ada dengan kriket di Kinrara Oval, ia menjadi sentimen dan sebab yang kuat, di mana keluarga kriket telah berharap ia dikekalkan. Bagaimanapun, kami mengundurkan diri secara baik, dengan penuh kesyukuran, membawa bersama kami kenangan-kenangan kriket yang terbaik,” katanya dalam satu kenyataan di sini.Mohammad Iqbal berkata pada masa ini Kinrara Oval merupakan salah satu daripada padang dengan status ‘One-Day International’ (ODI) di Asia Tenggara. Satu lagi padang yang mempunyai status tersebut ialah Bayuemas Oval di Klang. Sementara itu beliau berkata ahli gabungan dan ahli bersekutu negeri akan diberikan peluang untuk menyediakan satu pasukan untuk beraksi dalam Kejohanan Masters t10 Curtain Call dari 10-12 Jun.Dalam pada itu Mohamad Iqbal berkata MCA yakin untuk dapat mencari satu kawasan yang dapat dipanggil ‘rumah sendiri’.

(Foto fail/ FB MALAYSIAN CRICKET ASSOCIATION)

“Terima kasih juga, kepada setiap mereka yang bersama-sama kami, percaya kepada kami dan terus percaya kepada niat kami. Kami berikrar untuk meneruskan kriket di Malaysia dan merealisasikan visi kami : untuk menjadi sukan utama di Malaysia,” katanya.

MCA buat pertama kalinya memajak tanah daripada PKB pada 2003 untuk 15 tahun, yang berakhir pada 2018, sebelum kabinet pada awal 2019, memberikan kelulusan khas untuk melanjutkan tempohnya.

Kinrara Oval telah menjadi tuan rumah kepada beberapa kejohanan antarabangsa termasuk Piala Dunia Bawah 19 dan acara kriket untuk Sukan SEA 2017.-BERNAMA


Bekas pemain hoki kebangsaan meninggal dunia pada usia 62 tahun

KUALA LUMPUR, 31 Mei- Bekas pemain hoki kebangsaan K.Ponnudurai meninggal dunia pada usia 62 tahun, tengah hari semalam.Menurut bekas rakan sepasukannya Kevin Nunis, Ponnudurai meninggal dunia di rumahnya di Nilai, Negeri Sembilan, dua bulan selepas dibenarkan keluar daripada Hospital Putrajaya.Kevin yang sedang bersedih memberitahu Bernama, Ponnudurai mempunyai sejarah kesihatan melibatkan dua serangan jantung dan strok“Saya telah mengenali beliau sejak 1978.. lamalah.. sekitar 40 tahun. Beliau kawan baik saya, kami selalu berjumpa untuk sarapan pagi dan makan tengah hari,” katanya.Menurut Kevin, Ponnudurai memulakan kerjaya hokinya pada tahun 1975 dalam Liga Hoki Nasional sehingga 1980.

(Bekas pemain hoki kebangsaan K.Ponnudurai (gambar kanan)/FOTO FB)

“Beliau bermain dalam Jelajah Eropah pada 1978 apabila kita bermain menentang Ireland, England dan Wales, dan saya bermain bersama beliau dalam kejohanan-kejohanan di Jerman, Singapura, India dan Pakistan dari 1978 hingga 1980,” katanya.Bagaimanapun, Ponnudurai tidak dapat mengikut Kevin dan rakan sepasukan lain apabila digugurkan daripada skuad Piala Dunia Remaja 1979 di Perancis pada saat akhir, kata Kevin.Selepas majlis penghormatan terakhir di rumahnya di Nilai, mayat mendiang akan disempurnakan di Krematorium DBKL, Cheras, pada Rabu.-BERNAMA


Hoki Piala Asia: Malaysia benam Jepun 5-0

JAKARTA, 31 Mei- Malaysia meneruskan aksi cemerlang apabila berjaya mencatat kemenangan bergaya ke atas Jepun 5-0 dalam perlawanan Hoki Piala Asia 2022.Perlawanan terakhir kelompok ‘Super 4’ itu membuka tirai dengan skuad negara meraih gol pada suku pertama melalui pukulan Shello Silverius pada minit ke-15 hasil jaringan padang  Momentum jaringan Malaysia diteruskan selang 15 minit kemudian oleh Aiman Rozemi sebelum Muhammad Razie Abd Rahim meledak jaringan menerusi pukulan sudut penalti pada minit ke-35.

(Aksi skuad hoki Malaysia menentang Jepun di Jakarta, Indonesia)

Tidak lama selepsas itu,Muhammad Syafiq Hassan berjaya menyumbat jaringan keempat sebelum Mohamad Ashran Hamsani melengkapkan kemenangan negara pada minit ke-42. Malaysia kini sedang menunggu keputusan perlawanan di antara Korea Selatan dan India bagi mengesahkan tempat ke pentas final.


LTdL 2022 ditunda ke bulan Oktober

KUALA LUMPUR, 31 Mei - Perlumbaan berbasikal Le Tour de Langkawi (LTdL) 2022 yang dijadualkan dari 11 hingga 18 Jun, terpaksa ditunda ke 11-18 Oktober berikutan pertindihan tarikh dengan kejohanan lain.Menteri Belia dan Sukan, Datuk Seri Ahmad Faizal Azumu berkata ini berikutan tempoh tersebut adalah musim panas di Eropah yang menyaksikan banyak perlumbaan diadakan di benua berkenaan.Ahmad Faizal turut mengesahkan laluan yang beliau umumkan pada Mac lepas kekal tanpa sebarang perubahan dengan pelumba dijangka mempamerkan persaingan sengit bagi memburu mata ranking Kesatuan Berbasikal Antarabangsa (UCI).“Pihak UCI bersetuju menganjurkan LTdL pada Oktober sebagai perlumbaan terakhir musim ini. Tentu sekali ia akan memberi perhatian dan negara kita akan menjadi tumpuan bagi peminat basikal di seluruh dunia, sebagai tuan rumah perlumbaan terakhir musim ini.“Kita juga bersama-sama penganjur swasta (Human Voyage Sdn Bhd) telah berbincang secara terperinci mengenai penganjuran ini, jadi tiada masalah untuk dianjurkan pada Oktober,” kata Faizal di sini.  Perdana Menteri Datuk Seri Ismail Sabri Yaakob menjadi tetamu kehormat majlis itu yang turut disertai atlet kebangsaan, pemimpin sukan serta bekas atlet.LTdL sepatutnya dianjurkan dari 3 hingga 10 Mac lepas namun ditunda ke Jun oleh Human Voyage dengan alasan peningkatan mendadak kes varian Omicron COVID-19 pada awal tahun ini, syarat kuarantin serta keperluan penstrukturan semula strategi pemasaran dan pengkomersialan.Sementara itu, Ahmad Faizal yakin Malaysia mampu menganjurkan Sukan SEA Ke-34 pada 2027 dengan baik selain mempunyai fasiliti yang mencukupi, selepas berjaya menganjurkan temasya berkenaan pada 2017 dan Sukan Komanwel 1998 dengan jayanya.

(Faizal ketika ditemui pemberita selepasMajlis Sambutan Aidilfitri Kementerian Belia dan Sukan di Axiata Arena, Bukit Jalil hari ini)

“Saya bangga kerana selalunya pusingan menjadi tuan rumah mengambil masa 20 tahun, tetapi kita dapat tawaran dalam 10 tahun. Negara-negara ASEAN kagum dan yakin dengan kemampuan rakyat Malaysia untuk menganjurkan Sukan SEA,” katanya sambil menambah perincian lain seperti belanjawan akan dibincangkan kemudian.Ditanya mengenai permintaan Taekwondo Malaysia (TM) yang mahu sukan tempur itu diserapkan semula sebagai sukan teras, beliau berkata perkara itu akan dibincangkan dengan Majlis Sukan Negara (MSN) dalam masa terdekat.Sebelum ini, Presiden TM Azizul Annuar Adenan meminta taekwondo disenaraikan semula sebagai sukan teras, selepas mempamerkan prestasi baik dengan membawa pulang sebutir perak dan dua gangsa dalam Kejohanan Taekwondo Poomsae Dunia di Korea Selatan, selain satu emas, satu perak dan tiga gangsa pada Sukan SEA di Hanoi, Vietnam baru-baru ini. - BERNAMA


Todd Boehly tekad kekalkan kegemilangan Chelsea

LONDON, 31 Mei- Todd Boehly yang kini merupakan pemilik baharu Chelsea, berjanji akan terus mengekalkan sejarah gemilang pasukan itu.Pemilik dari Amerika Syarikat itu berjaya melengkapkan pembelian kelab Liga Perdana Inggeris berkenaan semalam.Konsortium yang diketuai Boehly bersetuju membeli Chelsea dengan harga £4.25 bilion pada 7 Mei dan penjualan itu kini secara rasmi dimeterai.Jelas Boehly, pihaknya amat berbangga menjadi ahli keluarga baharu Kelab Bolasepak Chelsea dan akan memberi komitmen penuh untuk terus menjadikan The Blues antara kelab digeruni di dunia.

(Pemilik baharu Chelsea, Todd Boehly /AFP)

Pengambilalihan oleh Boehly menamatkan penguasaan 19 tahun oleh bilionair Rusia, Roman Abramovich sebagai pemilik Chelsea.Pemilik bersama kelab besbol Los Angeles Dodgers itu mahu mengulangi kejayaan Chelsea pada era Abramovich termasuk menang lima gelaran liga dan dua Liga Juara-Juara daripada 19 trofi utama kelab itu.Abramovich terpaksa melepaskan kelab tersebut selepas menerima pelbagai sekatan susulan pencerobohan Rusia ke atas Ukraine pada 24 Feb lalu. -AFP


Tenis Terbuka Perancis: Marin Cilic mara ke pusingan suku akhir

PARIS, 31 Mei- Pemain Croatia, Marin Cilic berjaya menewaskan pemain di ranking kedua dunia, Daniil Medvedev untuk mara ke pusingan suku akhir Tenis Terbuka Perancis.Cilic menang 6-2, 6-3, 6-2 dengan mendominasi perlawanan sejak mula permainan dan menamatkan perlawanan dalam masa sejam 45 minit.Ia merupakan kali ketiga dalam kariernya berjaya mara ke pusingan lapan terakhir di gelanggang tanah liat di Paris.

Medvedev sebelum ini menang kesemua tiga perlawanan menentang pamain berusia 33 tahun itu yang berada di ranking ke-20, namun tidak mampu mengulanginya di Paris.Cilic seterusnya akan bertemu seorang lagi pemain Rusia, Andrey Rublev untuk mencari tempat ke separuh akhir. -AFP


Socceroos kehilangan arkitek Tom Rogic untuk kelayakan Piala Dunia

SYDNEY, 31 Mei - Pasukan kebangsaan Australia bakal tempang menjelang pertemuan dengan Emiriah Arab Bersatu UAE minggu depan apabila pemain tengahnya, Tom Rogic menarik diri daripada menyertai skuad.Menerusi satu kenyataan, Rogic, yang mempunyai 53 penampilan untuk Socceroos, menyebut alasan peribadi untuk menarik diri daripada playoff dan tidak akan digantikan dalam skuad yang telah dikurangkan kepada 28 pemain.Socceroos akan ke Doha untuk menentang UAE pada 7 Jun dalam playoff kelayakan Asia, dengan pemenang akan menentang Peru seminggu kemudian untuk mendapat tempat di pusingan akhir Piala Dunia di Qatar tahun ini.Jurulatih pasukan kebangsaan Graham Arnold menyifatkan situasi itu sebagai "malang" tetapi menegaskan "fokusnya kini mesti tertumpu kepada pemain yang dibawa ke Qatar".Rogic minggu lalu dinamakan pemain lelaki terbaik Persatuan Bola Sepak Profesional Australia dan telah menjadi pemain tengah utama di kelab Scotland Celtic selama hampir sedekad.Di sebalik tamparan itu, Arnold berkata dia mempunyai kepercayaan terhadap pemain sedia ada."Kami telah memilih skuad berkualiti dan saya percaya kami akan mencapai sesuatu yang istimewa untuk Australia dalam tempoh dua minggu akan datang," katanya.- AFP

(Tom Rogic, menyebut alasan peribadi untuk tidak menyertai pasukannya menempuhi play-off kelayakan Asia menentang UAE minggu depan)


Pan Goh mahu Harimau Malaya lebih mengaum berdepan Hong Kong esok

KUALA LUMPUR, 31 Mei- Pengendali pasukan Harimau Malaya, Kim Pan Goh mahu anak buahnya bermain dengan bersungguh selain menampilkan corak pemainan menarik ketika menentang Hong Kong, esok.Beliau juga mahu kesemua pemain lebih dominan dan agresif dalam perlawanan yang akan berlangsung di Stadium Bukit Jalil."Bagi pendapat saya menang atau kalah bukan perkara utama, namun kami perlu kekalkan falsafah dan karakter pasukan yang telah dibentuk,"Kami juga yakin pasukan Malaysia boleh menjadi pasukan bola sepak yang hebat sekiranya mereka lebih agresif, dominan dan bersungguh-sungguh," katanya.

(Pengendali pasukan bole sepak kebangsaan, Kim Pan Goh)

Dalam sidang media pra perlawanan pagi tadi, Pan Gon menjelaskan barisan pemain negara juga sudah mula memahami dan menyerap segala taktikal dan falsafah yang direncanakan barisan kejurulatihan.Katanya, peminat dan penyokong tegar Harimau Malaya perlu disajikan dengan corak permainan menyerang dan intensiti tinggi oleh skuad negara.


Manchester City galak berbelanja, buru kejuaraan EPL ketiga berturut-turut

LONDON, 31 Mei- Manchester City dikhabarkan telah menandatangani bintang liga Jerman, Erling Haaland selain turut mendapatkan khidmat Julian Alvarez dari River Plate untuk saingan musim depan.Dengan sasaran kontrak pemain baharu tersebut, juara Liga Perdana Inggeris itu bakal memperkuat pasukan bagi mengekalkan takhta kejuaraan untuk kali ke-3 berturut-turut.Perkara tersebut ditegaskan pengerusinya, Khaldoon Al Mubarak.

"Saya boleh sahkan ada lagi pemain akan datang. Kami mahu menguatkan pasukan di bahagian yang kami perlu kuatkan," kata Al Mubarak dalam laman sesawang pasukan.

"Seperti yang anda tahu, setiap musim sebahagian pemain akan meninggalkan pasukan dan kemudian kami perlu terus menguatkannya. Sekali lagi kami sentiasa cuba meningkat dan menguatkan pasukan.The Citizens mencapai persetujuan untuk mendapatkan penyerang Norway, Haaland dari Borussia Dortmund pada 1 Julai dengan pemain berusia 21 tahun itu menjaringkan 86 gol dalam 89 perlawanan buat kelab Jerman itu.

(Bintang Norway, Erling Haaland bakal menguatkan jentera serangan skuad The Citizens untuk saingan musim depan/REUTERS)

Pemain antarabangsa Argentina, Alvarez yang meledak enam gol buat River Plate pada saingan Copa Libertadores minggu lalu mengikat kontrak selama lima tahun setengah pada Januari dan bintang berusia 22 tahun itu kekal di Buenos Aires secara pinjaman hingga Julai."Saya rasa kami sudah membuat dua pembelian yang penting, tapi kami akan dapatkan beberapa lagi pemain. Kami akan melakukannya secepat mungkin tapi anda tahu bagaimana pasaran ketika ini, ia tidaklah semuanya dalam kawalan kami," tambahnya.- REUTERS


Zii Jia, Anthony Sinisuka Ginting sah beraksi pada Terbuka Singapura - SBA

SINGAPURA, 30 Mei - Jaguh badminton perseorangan lelaki negara Lee Zii Jia akan beraksi dalam kejohanan Terbuka Singapura 2022, dijadualkan berlangsung pada 12 hingga 17 Julai depan.Menurut Persatuan Badminton Singapura (SBA), antara lain pemain perseorangan yang telah mengesahkan penyertaan pada kejohanan yang menawarkan hadiah berjumlah AS$370,000 itu adalah perseorangan lelaki Indonesia Anthony Sinisuka Ginting dan Jonatan Christie.Terbuka Singapura 2022, acara badminton terbesar dan paling berprestij di Singapura itu kembali dianjurkan selepas berehat selama dua tahun akibat pandemik COVID-19.SBA dalam kenyataannya memaklumkan lebih separuh daripada pemain lelaki terbaik dunia telah mendaftar untuk kejohanan itu termasuk pemain nombor satu dunia Viktor Axelsen dan nombor tiga dunia Anders Antonsen, kedua-duanya dari Denmark dan pemain Singapura Loh Kean Yew yang berjaya menembusi senarai 10 pemain terbaik dunia.“Aksi Zii Jia (pemain nombor lima dunia) khususnya akan menarik untuk ditonton. Pemain berusia 24 tahun itu berada dalam prestasi yang baik, memenangi dua gelaran dan mara ke dua separuh akhir daripada empat kejohanan tahun ini,” menurut kenyataan itu.SBA menekankan Malaysia dan Indonesia juga akan diwakili beregu lelaki terbaik mereka.Gandingan Malaysia Ong Yew Sin dan Teo Ee Yi akan menguji ketangkasan mereka menentang pasangan nombor satu dunia dari Indonesia Marcus Fernaldi Gideon dan Kevin Sanjaya Sukamuljo dan beregu nombor tiga dunia Hendra Setiawan dan Mohammad Ahsan.“Gideon dan Sukamuljo masih belum mencatat kemenangan tahun ini selepas gandingan itu terlepas beberapa kejohanan berikutan Gideon yang menjalani pembedahan untuk membetulkan masalah buku lali. Selepas memenangi 11 gelaran pada tiga tahun lepas, pasangan itu akan kembali untuk memburu kejuaraan.“Setiawan yang berpasangan dengan Ahsan pula adalah juara dua kali kejohanan (2013 dan 2018), dengan Setiawan meraih kemenangan ketiga apabila bergandingan dengan Markis Kido pada 2012,” menurut SBA.Menurut persatuan itu, Indonesia adalah negara paling berjaya di Terbuka Singapura apabila memenangi 58 gelaran sejak 1960, diikuti China (53), Malaysia (33) dan Singapura (17). -BERNAMA

(Pemain perseorangan Indonesia, Anthony Sinisuka Ginting akan turut merebut kejuaraan Terbuka Singapura yang dijadualkan pada Julai)


Henti sikap tuding jari, semua pihak perlu ganding bahu perkasa sukan negara

KUALA LUMPUR, 31 Mei - Tidak perlu tuding jari kepada sesiapa.

Itu tegas Menteri Belia dan Sukan, Datuk Seri Ahmad Faizal Azumu berhubung pencapaian diraih kontinjen Malaysia pada kempen Sukan SEA 2021 di Hanoi, baru-baru ini.

Jelas beliau, semua pihak perlu berganding bahu dalam usaha memperkasakan sukan tanah air.Menurutnya, pencapaian keseluruhan 39 pingat emas serta tempat keenam di Hanoi mesti diperbaiki, dengan kerja keras supaya Malaysia mampu meraih pencapaian lebih gemilang di masa depan."Beliau (Steven) dan saya perlu buat kerja yang lebih baik untuk pastikan sukan lebih baik, bukan berpolitik dalam sukan. "Kalau kita berpolitik dalam sukan seperti sesetengah persatuan sukan yang berpolitik lebih daripada parti politik, tidak akan maju sukan kita," katanya pada sidang media majlis penghargaan Persatuan Golf Malaysia (MGA) kepada skuad negara yang meraih pingat emas pada Sukan SEA 2021, di sini.Ahmad Faizal ditanya mengenai hantaran Facebook rasmi bekas Timbalan Menteri Belia dan Sukan, Steven Sim yang mengulas kenyataannya mengenai prestasi dan pencapaian kontinjen negara di temasya Sukan SEA ke-31 di Hanoi, Vietnam.Dalam hantaran pada 22 Mei lepas, Steven mendakwa Ahmad Faizal menyalahkan atlet atas pencapaian keseluruhan kontinjen negara di temasya sukan dwitahunan itu.Sehubungan itu, Ahmad Faizal berkata kesilapan Steven mentafsir kenyataannya adalah mungkin disebabkan tidak memahami konteks yang hendak dijelaskan berhubung perkara tersebut."Saya katakan tidak ada siapa pun rakyat Malaysia gembira untuk berada dalam kedudukan keenam keseluruhan, jika anda tanya atlet kita dapat gangsa, adakah mereka gembira dengan dapat gangsa? Tentunya tidak 100% gembira, mereka telah lakukan yang baik," tambah beliau.Sementara itu, menyentuh bantuan kepada Persatuan Golf Malaysia (MGA), Ahmad Faizal berkata bantuan tersebut bukan semata-mata kerana kejayaan pasukan kebangsaan dalam Sukan SEA tetapi adalah tanggungjawab pihaknya dalam membantu setiap persatuan sukan menerima bantuan sewajarnya.Jelas beliau, KBS tidak akan membantu MGA sahaja sebaliknya sukan-sukan lain juga berpotensi mendapat perhatian pihak kementeriannya berikutan berupaya menyumbang pingat dan membangunkan industri sukan.


Peruntukan dana buat MGA, jaminan KBS bantu pembangunan sukan golf

KUALA LUMPUR, 30 Mei- Susulan pencapaian atlet golf negara, Kementerian Belia dan Sukan (KBS) sedia menghulurkan bantuan kewangan diperlukan Persatuan Golf Malaysia (MGA) bagi pembangunan sukan tersebut.Itu Janji Menterinya, Datuk Seri Ahmad Faizal Azumu kepada sukan tersebut.Jelas beliau, bantuan dana tersebut akan disalurkan dalam masa terdekat, bagaimanapun jumlahnya tidak didedahkan."Sememangnya akan ada peruntukan daripada KBS kepada MGA tapi jumlah peruntukan itu saya tidak boleh maklumkan sekarang. Kami juga ada berbincang mengenai penganjuran kejohanan golf di negara ini. Ini amat penting untuk pembangunan sukan golf itu sendiri," katanya.Dalam pada itu, Faizal turut memaklumkan bahawa KBS akan bekerjasama dengan MGA untuk mewujudkan satu program khas yang merangkumi segala keperluan atlet golf kebangsaan."Ini boleh kita bincangkan bagaimana untuk memantapkan lagi tapi nak buat secara lengkap ianya buat masa ini agak sukar kerana untuk golf, ianya berbeza dengan sukan berpasukan lain. Setiap pemain itu ada ekosistem beliau sendiri," ujarnya.Sukan golf mencipta sensasi pada Sukan SEA 2021 apabila berjaya menamatkan kemarau 21 tahun pingat emas pada temasya tersebut.Kem golf negara menamatkan kempen di Hanoi dengan dua emas, dua perak dan satu gangsa sekali gus menjadi pencapaian terbaik dalam penyertaan Sukan SEA.


Kejuaraan Motosikal Asia: Zaqhwan Zaidi, Adam Noroddin naik podium

SEPANG, 30 Mei - Pelumba Jepun, Haruki Noguchi menguasai perlumbaan kedua kelas Asian Superbike 1000cc di Litar Antarabangsa Sepang (SIC), dengan catatan 25 minit 44.793 saat.Penunggang jentera honda CBR 1000 RR-R dari pasukan SDG Motor Sports itu nyata sukar digugat, dengan memenangi perlumbaan berkelebihan empat saat.Pelumba pasukan Honda Asia-Dream Racing, Mohd Zaqhwan Zaidi muncul pelumba terbaik negara selepas menamatkan perlumbaan di tempat ke-2.

Wakil One-XOX TKKR Team, Adam Noroddin ke-3, manakala Juara perlumbaan pertama, Kasma Daniel Kasmayudin berakhir di tempat ke-4Manakala bagi Saingan SuperSport 600cc pula dikuasai pelumba pasukan Boon Siew Honda Racing Team, Md Helmi Azman yang menunggang jentera Honda CBR 600 RR.Pelumba berusia 23 tahun itu bersaing sengit bersama pelumba Indonesia, Andi Farid Izdihar sebelum terlebih dahulu melintasi garisan penamat dengan kelebihan cuma 0.08 SAAT.Bekas pelumba Moto 2 negara, Khairul Idham Pawi yang juga rakan sepasukan Helmi meraih kedudukan ke-3.Pusingan ketiga ARRC dijadual berlangsung di litar Sugo Jepun pada Ogos depan.


Hoki Piala Asia: Seri dengan India, Malaysia perlu menang berdepan Jepun

JAKARTA, 30 Mei - Misi skuad kendalian Arul Selvaraj memburu kedudukan dua teratas bagi menempah tiket ke final tampak sukar selepas sekadar seri tiga sama menentang India.Skuad 'Speedy Tigers' kini mengumpul dua mata hasil dua keputusan seri termasuk ketika menentang Korea Selatan.Aksi di Stadium Hoki Gelora Bung Karno itu menyaksikan pakar flick, Muhammad Razie Abd Rahim menyumbang dua gol awal buat pasukan menerusi pukulan sudut penalti pada minit ke-12 dan 21.India bagaimanapun kembali bangkit menyumbat dua gol menerusi Vishnukant Singh dan Sowmarpet Vitalacharya Sunil pada minit ke-32 dan ke-53.

(Malaysia 3-3 India dalam perlawanan Hoki Piala Asia 2022/FOTO Malaysian Hockey Confederation)

Kem negara terus tersentak dengan jaringan ketiga india menerusi Nilam Sanjeep Xess, dua minit berselang.Razie Rahim memastikan keputusan itu tidak kekal lama selepas jaringan hatrik beliau kembali menyamakan kedudukan.Ketinggalan 2-3 langsung tidak mematahkan semangat anak-anak buah A. Arulselvaraj yang bangkit menyamakan kedudukan pada minit ke-56 selepas dihadiahkan dengan pukulan sudut penalti. Malaysia akan bertemu Jepun dengan misi memastikan kemenangan diraih bagi mengesahkan slot di pentas final Piala Asia pada aksi terakhir pusingan “Super 4” pada Selasa pukul 5.00 petang waktu Malaysia.


Nadal bertemu Djokovic di pusingan suku akhir tenis Terbuka Perancis

PARIS, 30 Mei- Bintang tenis Sepanyol, Rafael Nadal berjaya bangkit daripada tentangan sengit pemain Kanada, Felix Auger Aliassime dalam kejohanan tenis Terbuka Perancis.Perlawanan menyaksikan Nadal berhempas pulas menggandakan asakan selepas ketinggalan 3-6, 6-3, 6-2, 3-6 dan 6-3 dalam masa empat jam 21 minit.Nadal bakal bertemu pemain nombor satu dunia, Novak Djokovic di peringkat suku akhir.Ini merupakan kali ketiga daripada 112 perlawanan Nadal diheret ke set kelima di Rolland Garros.

Nadal berjaya mengatasi pemain pilihan kesembilan itu untuk mendapat sorokan gemuruh penonton di akhir perlawanan.Namun, beliau kini perlu fokus untuk pulih secepat mungkin berdepan Djokovic untuk kali ke-59.Tahun lalu, Nadal tewas di tangan Djokovic di peringkat separuh akhir.Djokovic mara ke suku akhir selepas menewaskan pemain Argentina, Diego Schwartman.Sementara itu, seorang lagi pemain pilihan, Alexander Zverev juga mara ke suku akhir selepas menewaskan pemain Sepanyol, Bernabe Zapa Miralles, 7-6, 7-5 dan 6-3.Zverev akan bertemu Carloz Alcaraz yang menewaskan Karen Kachanov sebelum itu.Dalam kategori wanita, Sloane Stephens berjaya mengatasi pemain pilihan ke-23, Jil Teichman, 6-2, 6-0 untuk bertemu rakan senegara, Coco Gauff di suku akhir.Stephens berjaya mara ke separuh akhir di Paris untuk kali ketiga.Ini pertemuan kedua Gauff dan Stephens selepas mereka bertemu di pusingan kedua di Terbuka Amerika Syarikat tahun lalu yang dimenangi oleh Stephens.


Real Madrid buru Piala Eropah ke-15

MADRID, 30 Mei- Kejayaan pasukan Liga Sepanyol, Real Madrid menjulang Piala Liga Juara-Juara baru-baru ini telah membuktikan kecemerlangan pemain dan barisan kejurulatihan sedia ada.Oleh itu, Presiden Real Madrid, Florentino Perez meletakkan sasaran baharu pasukan untuk terus memburu Piala Eropah ke-15 buat kelab, ujarnya ketika meraikan kemenangan bersama penyokong di ibu negara.Sabtu lalu, Real Madrid menewaskan Liverpool 1-0 di Stade de France, menerusi jaringan penyerang berbisanya, Vinicius Junior bagi memastikan gelaran Liga Juara-Juara Eropah kelima dalam tempoh sembilan musim."Real Madrid mencipta sejarah lagi dan ini adalah Piala Eropah ke-14 dan trofi La Liga ke-35 kami," kata Perez ketika ditemui media."Piala Eropah ini yang dimenangi ke atas kelab legenda seperti Liverpool, akan dikenang sebagai antara sejarah hebat Liga Juara-Juara Eropah."Legenda kelab ini semakin membesar. Kami menewaskan empat kelab terbaik di Eropah dengan semangat melawan dan sentiasa percaya sehingga ke akhir perlawanan.

Perez turut memuji jurulatih Real Madrid, Carlo Ancelotti yang muncul jurulatih pertama menang empat Piala Eropah dan yang pertama memenangi gelaran di lima liga utama Eropah."Ia adalah musim yang indah dan dicapai menerusi satu daripada tempoh paling cantik dan sukar dalam sejarah kami. Lima gelaran Eropah dalam tempoh lapan tahun pasti sukar dilupakan peminat bola sepak di seluruh dunia. Madrid adalah abadi, jadi sekarang, kita buru piala ke-15 pula," tambah Perez.

Kemenangan skuad La Casa Blanca dirai penuh gilang gemilang bersama penyokong selain peminat kelab berkenaan turut disantuni pemain dengan sesi fotografi serta sesi tanda tangan pemain.

Perkataan 'Champions' serta nombor 14 yang tertera pada bas merupakan satu simbolik kejayaan mereka merebut gelaran tersebut selama 14 kali.Kapten pasukan, Karim Benzema dan Marcelo memegang trofi Liga Juara-Juara Eropah manakala Luka Modric dan Nacho Fernandez membawa trofi La Liga semasa perarakan.-AFP


Malaysia buru emas menerusi sukan luncur ais pada Sukan Olimpik Musim Sejuk 2026

KUALA LUMPUR, 30 Mei - Persiapan Persatuan Luncur Ais Malaysia (ISAM) bagi menghadapi Sukan Olimpik Musim Sejuk 2026 di Itali kini bertambah baik.Ia susulan bantuan dana yang diperoleh badan induk tersebut daripada Syarikat Tracol Capital Berhad dalam usaha merealisasikan sasaran Malaysia memburu pingat emas pertama temasya tersebut.Menurut Ketua Pegawai Operasi Tracol Capitalasia, Datuk Abdullah Hillmee Rifin bantuan dana tersebut itu juga adalah sebahagian Tanggungjawab Sosial Korporat (CSR) pihaknya bagi membantu membangunkan sukan luncur ais di Malaysia.

(Hillmee bercakap kepada pemberita RTM di Ibu Negara)

"Kita menyahut kembali seruan daripada kerajaan untuk kita membantu sukan-sukan negara. Kerana kita lihat keadaan sukan kita sekarang ini sangat bergantung. Jadi kenapa tidak sebagai pihak swasta turun padang untuk bersama membantu dan menyokong sukan negara. Kerana yang akan dapat nama baik bukan sekadar sukan, malah Malaysia juga mendapat nama baik," kata Hillmee di sini.


Sukan Ragbi: Pasukan Bunga Raya mendapat tempat pertama

KANGAR, 30 Mei - Pasukan Ragbi Kebangsaan, Bunga Raya muncul juara bagi Kategori Terbuka pada Kejohanan Ragbi Diraja Perlis Terbuka 7 Sepasukan yang berlangsung di Kompleks Sukan Tuanku Syed Putra.  Dalam perlawanan akhir tersebut, Bunga Raya berjaya menewaskan juara bertahan edisi 2019, Jitra Old Boys, 19-0.Selaku Juara Bunga Raya menerima hadiah wang tunai RM5,000, piala pusingan, piala iringan dan pingat.

Kejohanan tersebut turut menjadi medan terbaik persiapan skuad Bunga Raya yang bakal menyertai Sukan Komanwel di Birmingham dan persiapan skuad bawah 23 tahun menghadapi Sukan Malaysia ke-20 di Kuala Lumpur, September depan. Kejohanan yang dianjurkan sempena Sambutan Ulang Tahun Keputeraan ke-79 Raja Perlis, Tuanku Syed Sirajuddin Putra Jamalullail itu disertai 25 pasukan.